text:
Rotaract Club of Aruba a organisa e di 27 edicion di: ‘Back 2 School’
Oranjestad- Miembro y boluntarionan di Rotaract Club of Aruba por mira atras riba un otro exitoso edicion di e proyecto ‘Back 2 School’ caminda a logra yuda un total di 78 mucha cu articulo pa scol. E proyecto aki ta e prome cu e club a yega di organisa despues di a wordo funda na december 1991, haciendo e edicion aki e di 27 biaha pa e club.’Back 2 School su meta ta pa prepara muchanan pa un aña escolar exitoso. Tur aña e club ta traha serca cu instacianan cu tin mas conocimento riba kende lo por haci uzo di un ayudo cu e preparacion pa aña escolar nobo. Asina aki ta tuma contacto cu scolnan, instacianan gubernamental y ta revisa peticionan cu ta drenta via rednan social di e club pa scohe un grupo di mucha pa participa den e projecto. Durante lunanan di juli y augustus miembro y boluntarionan a aserca comunidad pa nan donacion. Asina aki e club a logra colecta diferente articulonan di scol necesario pa por sera un pakete completo cu ta wordo duna na muchanan cu mas mester di esaki. Alabes, e grupo encarga pa organisa e proyecto a organisa un dia cu ta ambos dibertido y educativo pa e muchanan. E aña aki a opta pa organisa un dia placentero pa 34 mucha entre 12 y 14 aña cu Futura Lab. E dia a cuminsa cu un bon desayuno na cede di Futura hunto cu miembro y boluntarionan. Durante e mainta aki e muchanan a haña un presentacion y siña over di programanan inovativo manera Hour of Code, Mindflex, Makey Makey y e VR Escape Room. Tambe, pa di dos aña den colaboracion cu Kok Optica, a opta pa duna e muchanan un chekeo di wowo y yuda esunnan cu mester un bril yega na uno. E dia a sigui na Palm Beach, caminda e muchanan a jega cu e busnan di De Palm Tours pa asina subi e catamaran di Red Sail Aruba. Miembro, boluntario y e grupo di muchanan a haña chens pa snorkel y disfruta den lama bou guia y supervision di crew di Red Sail Aruba. Tambe, e muchanan a disfruta di un BBQ lunch patrocina pa Aruba Wine and Dine. E exito di e proyecto aki ta danki na e miembro y boluntarionan cu a logra colecta suficiente articulo pa prepara un pakete pa e 34 mucha nan. Cada mucha presente a ricibi un tas yena cu articulonan pa scol, uniform, care packages den colaboracion cu Compra N.V., y tambe un gift certificate di Super Shopping. Alabes, cu e donacion ricibi for di e clientenan di Dyon Center y sponsornan, e club a logra yuda un total di 44 mucha extra cu diferente paketo y articulonan pa scol. Un danki di curason mester bai sigur na tur miembro di Rotaract Club of Aruba, specialmente e ekipo encarga pa organisa e proyecto aki, boluntarionan, miembronan di Rotary Club of Aruba y Interact Club of Aruba cu a yuda haci e proyecto aki atrobe uno exitoso. Alabes, no por lubida e gran coperacion y contribucion ricibi for di Kok Optica, Dyon Center, De Palm Tours, Super Shopping, Totto, Water’s Edge Restaurant, ITP Caribbean y tur e otronan sponsor nan cu a contribui. Rotaract Club of Aruba kier gradici e pueblo di Aruba cu ta sostene e proyecto aki pa 27 aña caba door di haci un donacion. Alabes, Rotaract Club of Aruba kier desea tur studiante un exitoso aña escolar 2019- 2020. “Education is the most powerful weapon which you can use to change the world.”- Nelson Mandela


c: text/html

text:
Conseho Social Economico (SER)
Conseho Social Economico (SER) a ser institui na 1987 segun e ordenansa nacional Sociaal Economische Raad. Su miembronan ta e representantenan di e organisacionnan di trahado y di doño di trabou y e expertonan independiente.
Conseho Social Economico tin como tarea pa conseha Gobierno tocante tur asunto importante riba tereno social y/of economico. E ta duna conseho riba peticion di un of mas minister y tambe e por duna conseho for propio iniciativa tocante asunto di indole social economico. E ta formula su consehonan conforme e opinion di e mayoria di e reunion. Den e consehonan ta menciona e opinion di e minoria cu ta desvia di esun di e mayoria.
Conseho Social Economico ta publica su consehonan, despues cu por lo menos trinta dia y prome cu sesenta dia a transcuri cu nan a emiti e conseho. A menos cu na opinion di Gobierno, interes general no ta permiti transparencia of ora cu e minister cu a pidi conseho a duna di conoce cu minister di Asunto General lo publica of lo percura pa publica e conseho. Minister di Asunto General mester publica, den e caso aki, e consehonan di Conseho Social Economico dentro di 90 dia despues cu e conseho a ser emiti.
Link(s) externo:

robotstxt: allowed

filter: keep


text:
Notisia - Notisia
33 Notisianan
- Fecha
- Relevansha
-
Staten-Generaal unánimamente ta bai di akuerdo ku intervenshon na Sint Eustatius
Awe e proposishon di lei ku ta sòru pa intervenshon den gobernashon na Sint Eustatius, a keda aseptá unánimamente dor di Tweede ...
-
Gobièrnu Sentral ta intervení na Sint Eustatius
Awe Sekretario di Estado Knops (Relashonnan den Reino) a entregá un proposishon di lei na Tweede Kamer pa intervení riba nivel ...
-
Sekretario di Estado Knops ta bishitá Aruba, Boneiru i Kòrsou
Sekretario di Estado Knops (Asuntanan Interno i relashonnan den Reino) ta bishitá e tres Islanan Abou di djaluna 8 di yanüari te ...
-
Gobernantenan nobo
-
Informashon Orkan Irma
Despues di pasada di orkan Irma nos ta tene bo na altura via di: http://www.rijksdienstcn.com/pap/notisia (Papiamentu) ...
-
Areglo pa konfliktonan entre e paisnan di Reino
Ta bin un areglo di konflikto pa tratamento di disputanan entre paisnan den Reino. Konseho di Minister di Reino a bai di akuerdo ...
-
Derecho di voto pa e islanan Hulandes den Karibe, pa nan skohe Eerste Kamer
E derecho di voto pa habitantenan di Boneiru, Sint Eustatius i Saba (islanan Hulandes den Karibe) por vota pa skohe senado ...
-
Gijs Baars, hefe nobo di Representashon di Hulanda na Oranjestad
Dia 1 di ougùstùs próksimo Gijs Baars lo ta e hefe nobo di e establesimentu di Representashon di Hulanda na Oranjestad i alabes ...
-
Gabinete ta reakshoná riba rapòrt Spies: mehorashonnan visibel, posibilidat pa mas mehorashon
Ta bini un mínimo sosial, derivá for di e suèldu mínimo legal na Boneiru, Saba i Sint Eustatius.E ònderstant por krese bai na ...
-
Deklarashon di Sint Maarten i Hulanda pa fortifiká mantenshon di lei
Sint Maarten i Hulanda ta atendé konhuntamente e asuntu di fortifiká mantenshon di lei na Sint Maarten. Esaki ta loke ministernan ...


text:
KRALENDIJK – Marian Luinstra Passhier, dòkter di Salubridat Públiko a papia tokante e prekupashon di mayornan relashoná ku e kasonan di Corona vírùs na Boneiru. “Mi ke pone èkstra énfasis un ratu riba e preokupashon ku ta reina bou di mayor i dosentenan na skol. Nos ta komprondé ku bo ta spantá ora bo tende ku un mucha na bo yu su skol tin resultado positivo di CoViD-19. No tin hopi mucha ku resultado positivo, sinembargo tin si. Nan tur a keda infektá den situashon di kas òf privá i no na skol. E muchanan tur tin síntoma di malesa, leve. Nan ta na kas. Serka kada alumno nos ta hasi investigashon di fuente i kontakto ekstensivo. Si ta nesesario, e departamentu di Salubridat Públiko ta tuma kontakto ku nan mihó amigunan ku ken nan tin hopi kontakto. Si ta nesesario, nan ta bai den karentena, maske e chèns di infekshon pa nan tambe ta chikitu. Esaki ta pa protehá otro muchanan, pa asina keda seif pa skol. Nos ta pone hopi atenshon na esaki.
Mucha ta ménos suseptibel pa e vírùs, i si nan keda infektá, hopi biaha nan no ta bira malu òf nan ta haña síntoma hopi leve. Si mucha tin e vírùs, nan ta konsiderablemente ménos kontagioso pa adultonan. Dor di esaki e riesgo di infekshon na skol, ta konsiderablemente mas abou ku por ehèmpel na trabou. E vírùs a aparesé rònt mundu, i na Boneiru tambe. Ta ferwagt ku Corona vírùs ta keda entre nos pa largu tempu. Sinembargo ta keda na nos pa biba ku otro di manera ku nos ta mantené e kantidat di hende infektá ku e vírùs ménos posibel. Pa kòrta su paso di un manera ku tòg nos por sigui ku nos bida. Esaki por dor di mantené nos mes na e medidanan: mantené sufisiente distansia, tosa den bo èlebog, laba bo man regularmente. I si bo tin keho: keda kas i yama e departamentu di Salubridat Públiko na 0800 0800 pa hasi un tèst.”


text:
Resultadonan di Beisbòl Liga Grandi ayera:
- Baltimore Orioles a pèrdè di New York Yankees ku skor di 3-2
Jonathan Schoop no a konektá hit den 4 turno na bate pa Baltimore. Jonathan tin un promedio di .286. Pa New York, Didi Gregorius a konektá 1 hit den 4 turno na bate ku 1 kareda anotá. Didi tin un promedio di .236
- New York Mets a derota Washington Nationals ku skor di 7-2
- Tampa Bay Rays a gana Philadelphia Phillies ku skor di 1-0
- Seattle Mariners a derota Detroit Tigers ku skor di 11-9
- Chicago Cubs a gana Cincinnati Reds ku skor di 5-4 den 13 entrada
- Los Angeles Dodgers a pèrdè di Atlanta Braves ku skor di 4-3
Andrelton Simmons no a konektá hit den 4 turno na bate. Andrelton tin un promedio di .254. Kenley Jansen no a picha pa Los Angeles
- Boston Red Sox a pèrdè di Houston Astros ku skor di 8-3
Xander Bogaerts a konektá 2 hit for di kua 1 doblete den 4 turno na bate ku 1 kareda empuha. Xander tin un promedio di .311
- Cleveland Indians a pèrdè di Milwaukee Brewers ku skor di 8-1
- Pittsburgh Pirates a pèrdè di Kansas City Royals ku skor di 3-1
- St. Louis Cardinals a derota Chicago White Sox ku skor di 8-5
- Texas Rangers a gana Colorado Rockies ku skor di 9-0
- Miami Marlins a derota Arizona Diamondbacks ku skor di 3-0
- Minnesota Twins a pèrdè di Los Angeles Angels ku skor di 7-0
- Toronto Blue Jays a derota Oakland Athletics ku skor di 7-1
- San Francisco Giants a derota San Diego Padres ku skor di 9-3
Partidónan di Liga Grandi pa awe:
- Los Angeles Dodgers kontra Atlanta Braves
- Chicago Cubs kontra Cincinnati Reds (Doubleheader)
- New York Mets kontra Washington Nationals
- Tampa Bay Rays kontra Philadelphia Phillies
- Texas Rangers kontra Colorado Rockies
- San Francisco Giants kontra San Diego Padres
- Baltimore Orioles kontra New York Yankees
- Seattle Mariners kontra Detroit Tigers
- Boston Red Sox kontra Houston Astros
- Pittsburgh Pirates kontra Kansas City Royals
- St. Louis Cardinals kontra Chicago White Sox
- Miami Marlins kontra Arizona Diamondbacks
- Minnesota Twins kontra Los Angeles Angels
- Toronto Blue Jays kontra Oakland Athletics
Resúmen
Tripel A:
- Roger Bernadina a konektá 2 hit for di kua 1 honron(10) den 5 turno na bate ku 2 kareda anotá i otro empuha pa Albuquerque Isotopes. Roger tin un promedio di .266
- Sharlon Schoop a konektá 1 doblete den 3 turno na bate ku 1 base por bola pa Norfolk Tides. Sharlon tin un promedio di .222
Klase A:
- Chris Garia a konektá 1 hit den 2 turno na bate ku 1 base roba pa High Desert Mavericks. Chris tin un promedio di .418
- Gianfranco Wawoe a konektá 1 doblete den 2 turno na bate ku 2 kareda empuha pa Clinton LumberKings. Gianfranco tin un promedio di .247
- Carlton Daal no a konektá hit den 5 turno na bate pa Daytona Tortugas. Carlton tin un promedio di .264
- Sherman Lacrus a konektá 1 hit den 4 turno na bate ku 1 kareda empuha pa Spokane Indians. Sherman tin un promedio di .270
- John Polonius a konektá 2 hit for di kua 1 tripel den 4 turno na bate ku 1 kareda anotá i 1 kareda empuha pa San Jose Giants. John tin un promedio di .223
- Kirvin Moesquit no a konektá hit den 3 turno na bate ku 1 kareda empuha pa Aberdeen IronBirds. Kirvin tin un promedio di .200
Liga di Nobato:
- Jacques Sambo a risibí 1 derota, pichando 1 entrada permitiendo 2 kareda sin permití hit i boliando 3 batido, miéntras ku e la poncha 2 pa DSL Astros Blue. Jacques tin un rèkert di 0-2 ku 2 partido salba i un efektividat di 2.89 den 10 aparishon
- Terrence Josephina no a konektá hit den 3 turno na bate pa DSL Braves. Terrence tin un promedio di .255
- Sander Boeldak a konektá 1 hit den 5 turno na bate ku 1 kareda anotá pa DSL Braves. Sander tin un promedio di .283
- Raysheandall Michel a konektá 1 hit den 4 turno na bate ku 1 base por bola pa DSL Braves. Raysheandall tin un promedio di .316
- Chris Pieters a konektá 1 hit den 5 turno na bate pa DSL Cubs. Chris tin un promedio di .286
- Shakir Albert a konektá 1 hit den 3 turno na bate ku 1 base por bola i 1 kareda anotá pa AZL Dodgers. Shakir tin un promedio di .250
- Alexander Rodriguez a konektá 1 doblete den 5 turno na bate ku 1 kareda anotá i 2 empuha pa DSL Rays. Alexander tin un promedio di .283
- Cerilio Soleana a picha 1 entrada i 2 tèrsio sin permití kareda riba 4 hit, miéntras ku e la poncha 1 batido pa DSL Reds. Cerilio tin un efektividat di 1.93 den 9 aparishon
- Zaino Henriquez a konektá 1 hit den 3 turno na bate ku 1 base por bola i 2 kareda anotá pa DSL Twins. Zaino tin un promedio di .175
Liga Independiente:
- Curt Smith no a konektá hit den 2 turno na bate pa Lincoln Saltdogs. Curt tin un promedio di .311


text:
-
Contact
- lionel_326@hotmail.com
Kibra Hacha
Mi no ta gaña bo. Na chikí mi no tabata gusta lesa. Lesamentu di buki prinsipalmente tabata un kastigu pa mi. Lesamentu pa ami tabata similar na eksperensha un temblor ku magnitut 7 riba skala di richter. Algu hopi fèrfelu i iritante. Pero tur hende tabata bisa ku lesamentu ta importante.
Mas na grandi ora bida a kuminsá dal mi moketa ku skòp benta mi abou, m’a kuminsá buska solushon i konsuelo den tur loke mi por haña. E hendenan ku tabata tei rondó di mi sigur no por a yuda mi nada. Ora mi tabata tin emoshon i sintimentunan ku mi no ta komprondé, òf e echo ku mi ta sinti mi straño i diferente for di tur otro hende, ta via sierto buki i artíkulonan so mi por a haña splikashonnan pa mi mes ku por a trankilisá i pone mi aseptá mi mes. Pa drecha mi vokabulario i uso di idioma, no tin mihó práktika ku no ta lesamentu. Asina aki mi a deskubrí e plaser di lesamentu.
Pero mi no ta tuma bo na malu. Pasó tin un kantidat di material pa lesa ku ta di tal forma skibí ku nan no ta niun tiki plasentero pa lesa. Mas ku klaro, abo ku no a kustumá ku e lesamentu ta pèrdè konsentrashon fásilmente ora bo ta lesa. P’esei mi a kuminsá skibi pa trese un forma diferente den literatura i prinsipalmente literatura na Papiamentu.
‘Kibra Hacha’ ta un buki na Papiamentu ku ta simplemente otro for di tur otro buki. E eksperensha ku e buki aki ta brinda bo, den niun otro buki bo no ta hañ’é. Den e buki aki, bo ta haña un kantidat di informashon ku ta relevante pa abo, bo bida i bo relashonnan ku hendenan ku tin rondó di bo. E no ta un buki ku ta trata un tema so, sino diferente tema ku abo lo por ta kurioso pa sa mas di nan. Mi a skohe pa hasié di tal forma ku bo por lesa kada kapítulo apart riba nan kurpa, i e ta di tal forma skibí, ku bo ta sinti ku bo ta den un kòmbersashon íntimo ku e outor.
E buki ta asina variá ku bo no ta kansa di lesa. E tópikonan ta relevante na kosnan ku bo ta topa i pasa den dje den bida. Pasó no tin nada mas laf ku lesa un buki ku no tin nada relevante pa abo den dje.
Tópikonan ku ‘Kibra Hacha’ ta kontené ta relevante pa un i tur i ta basá di preguntanan ku ami ta hasi mi mes tur ora entre otro:
- Kiko t’e diferensha entre personanan introvèrt i èkstrovèrt?
- Kon e personalidat aki ta keda forma?
- Dikon personanan inteligente mayoria bia ta ketu i ta evitá drama den nan bida?
- Dikon usualmente hende muhé ta keda pordoná infidelidat i hende hòmber no?
- Kiko ta un di e motibunan ku hòmber ta keda kòrta orea maske ku e mes no ke?
- Kon un muhé por evitá ku su hòmber ta kòrta orea?
- Kua t’e motibu ku hopi dama ta kai pa e hòmber tipo ‘bad boy’ i ta laga e bon gai para pasó e muhé ta konsiderá e bon gai “djis un amigu” ?
- Dikon ta mas komun ku hende muhé ta eksperensiá problema ku konstipashon?
- Kiko presis ta kousa malesanan ku ta afektá hopi hende awendia manera Kanser i Alzheimer?
- Kuantu tipo di malesanan seksualmente transmití tin?
- Dikon hende muhé gusta sèks brutu?
Tur esaki i hopi pregunta mas ta pasa diariamente den mi kabes, i mi no ta laga nan keda solamente na pregunta. Mi ta buska kontesta riba nan. Si bo tambe ke sa e kontestanan ku mi a haña, buska bo ‘Kibra Hacha’ pa bo lesa.
Riba kada wikènt, bo por skohe un momentu trankil i lesa un buki ku maske tin temanan di seriedat aden tòg mi ta hinka un tiki sous di humor aden pa e lesamentu keda algu plasentero i na mes momentu bo ta siña algu ku hopi hende no sa!
Si bo ta interesá pa haña un kopia digital di e buki (pdf) e ta bai di e siguiente forma:
Kopia digital ta kosta $14.75 (Nafl 26.25)
Depositá e montante aki riba kuenta di banko MCB 105133607 i mail kopia di e storting (scan òf print screen) na lionel_326@hotmail.com. Asina e fondo keda risibí lo bo haña kopia di e buki na bo e-mail adrès.
Klek riba e link aki pa haña un ‘preview’ di e buki: Kibra Hacha preview pdf
Algun reseña di Kibra Hacha!
1. “Despues di a lesa e buki aki mi a keda hopi sorprendí. E ta e meks perfekto entre informashon tékniko, kosnan di tur dia i informashon seksual. E buki i e ‘research’ a ‘nami un bista otro over di diferente tema. Ta importante pa nos sa kiko ta pasando den nos komunidat, ja nos ta kibra sierto tabúnan. Mi a siña hopi lesando tur e ‘feitjes’ nan ku tin aden. Mi ta spera ku pronto lo bo publiká mas pasó mi ta kurioso pa sa kiko mas bo tin pa kompartí ku nos. Mi ta rekomendá e buki aki speshalmente pa e muhé yòn i moderno ku ke sa algu mas di bida.”
2. “Mi a kumpra e buki aki ayera i e tópikonan ta mustra asina interesante ku el a hasimi kurioso i a ponemi kuminsá lesa e buki mesora. E ta asina interesante ku bon por pone abou …interesante, informativo i kómiko . Money well spent.”
3. “Lion Spratt mi a purba dominá i kontrolá mi “haraganheid” di lesa bo ‘Kibra Hacha’, pero mi no tabata por. M’a lesa e buki kompletu. Asta tin un par ey ku m’a lesa 2 biaha y ainda mi tin gana di lesanan ahahahah. E lesamentu tabata plasentero (mi tin ku bisa si ku mi gusta lesa; lesamentu ta 1 di mi hòbinan). M’a hari y gosa un bòl. Lion e buki ta gewoon tremendo hahahaha. Y manera bo a skibi: “si e buki aki no inspirabu pa lesa, lo bo no gusta lesamentu nunka mas”. E final tambe no por tabata otro: Buskando e otro planeta pa biba riba dje hehehehe. Esaki ta part 1 di mi ‘comment’. ‘To be continued’. (Tin parti di bo buki ku mester bin part 2, promé bo skibié laga nos diskutí poko basta heheheh) Ang ba lubidá riba espasio pa Subway riba e planeta ku bo tei biba.”
4. “Riba e djasabra aki di flohera i hopi pas mental m’a disidí di hasi algu ku mi gusta hasi! Lesa….mi a kòrda mesora riba e buki di mi bon amigu Lion (di bon no tin nada den e amistat aki ta pa nos no komplik’é) i mi a les’é i kab’é! Mi a hari mi barika yen pero tambe ta tin momentu ku mi a lesa ku hopi atenshon. Ratu sin lesa un bon buki asina aki. Tema nan di kibra hacha di bèrdat! Mi ta rekomendá bo les’é i no pidi mi fia bo e! E ta un buki ku bo mes mester tin pa ora bo ta di strès of den un huki sin salida bo bai kore les’é! Job well done Lion!”
Thanks for all the reviews!
Leave a Reply
You must be logged in to post a comment.


text:
Mester tuna credito na e dos lidernan di gabinete Wever Croes, esta Evelyn Wever Croes y Ursell Arends, lidernan di e partidonan cu ta formadno e actual gobierno di coalicion, ya cu ayera den un conferencia di prensa a bolbe confirma sin berguensa algun, nan curashi pa sigui gaña pueblo riba nan maneho.
Parlamentario Arthur Dowers a mustra cu ta impresionante cu un Prome Minister di e pais y un Minister di Integridad, ta bin dilanti pa informa pueblo di un decision cu nan a tuma, relaciona cu nan propio decision tuma den pasado.
“Nos a custuma cu Prome Minister Evelyn ya no tin gevoel mas ora cu e tin cu gaña pueblo, ya cu ta for di 2017 el a bin ta priminti pueblo tur cos pero a duna pueblo ningun cos y e ta sigui insisti pa haci esaki.
E gran noticia cu e dos mandatarionan a bin informa pueblo di dje, ta cu nan gobierno lo no introduci e medida di BTW dia prome di Januari 2023 mas cual por cierto ta un vision di mesun prome minister aki di Aruba, ya cu a gobierno di Evelyn a presenta e idea aki na CAft y Hulanda.
Diahuebs merdia el a para firme pa mustra pueblo cu e no ta kere cu na e momentonan aki, por presiona pueblo mas ainda pa duna un placa cu pueblo no tin, hungando e rol di salbado pero ta tres siman pasa su gobierno a dicidi di bay di acuerdo cu WEB pa aumenta tarifa di awa y coriente contra mesun pueblo aki.
Ta increibel pa scucha e dos mandatarionan aki, trata di hunga e rol di heroe pero na mes momento ta trata di convence pueblo cu na luga di e BTW, gabinete WEver Croes II, lo introduci un aumento di BBO di 1%b te cu 1.5% cu lo nifica cu pueblo lo tin cu paga mas impuesto tog y cu e aumento aki lo tin cu consecuencianan.
Den un forma bergonsoso Prome Minister a dicidi di trata di hustifica gobierno su decision, dor di entre otro bisa cu e amento di BBO, lo produci mesun 100 miyon cu e BTW lo a produci si e wordo introduci na 2023 y ta lanta e pregunta e ora ta di con ta kita un medida y ta pone otro medida cu lo ranca mesun cantidad di placa for di pueblo y for di comercio.
Esaki ta un gobierno cu ta kita un tire plat patras y kita un yen dilanti y pone e plat dilanti, ya cu di tur dos forma, pueblo tin cu paga mas placa, pueblo ta wordo castiga pero e tipo di ideanan briyando y bobo aki, ta solamente un gobierno asina malo por haci esaki.
No tin sentido cu ta dicidi di no introduci BTW pero ta bay over na aumenta BBO caminda gobierno por haya ainda mas placa su tuma na consideracion tur e schakelnan cu tin den e ley aki pa wordo cubri.
Ta tristo pa mira un Minister di Integridad, para banda di un Prome Minister cu Ursell sa masha bon cu e no ta sincero cu pueblo, scucha y acepta e tipo di abuso nan aki contra pueblo,” Parlamentario Arthur Dowers a declara.


text:
AMSTERDAM – Polis i Ministerio Públiko ta mustra desde awe te ku 31 di yüli 2022 pòtrèt di ocho preso ku ta fugitivo riba pantayanan na Schiphol i dos otro aeropuerto.
Tin e sospecho ku e fugitivonan aki ta tene nan mes skondí den eksterior pa evitá di sinta nan kastigu. Ta pidi biaheronan pa tira un bista riba e personanan aki den eksterior i duna polis tep.
Biaheronan pa islanan den Karibe of otro destinashonnan por mira pòtrèt di kriminalnan ku tin ku sinta sentensia di kuater aña di kastigu te ku bida largu.
Tin biaha tin sospecho den kua pais e fugitivo ta. Sinembargo por sosodé ku polis no por entamá e proseso pa laga arestá un persona asina, pasobra por ehèmpel no ta eksistí un tratado di ekstradishon ku e pais konserní.
Por sosodé tambe ku e kriminalnan aki ta kambia di lugá den e lunanan di fakansi aki. Via di e atenshon èkstra aki polis ta spera di kolektá informashon nobo unda e fugitivonan por ta i ku ken nan tin kontakto.
E tim FASTNL di rishèrshi nashonal ta realisá e akshon. Nan ta buska huntu ku Ministerio Públiko fugitivonan ku mester sinta un mínimo di 300 dia di kastigu ainda of ku mester paga mas ku 10.000 euro di but. Tambe ta buska fugitivonan ku ta na disposishon di hustisia.
Na tur tin riba e lista di e tim ku ta hasi e investigashon masoménos seishen hende. Aña pasá e tim aki a arestá 151 preso na Hulanda mes i den eksterior. Resientemente e tim a detené un di e dos personanan ku ta na disposishon di hustisia ku a hui for di Pompekliniek na Nijmegen.


text:
WILLEMSTAD — Ministerio di Salubridat, Medio Ambiente i Naturalesa (GMN) ta sigui informá tokante di e malesa di Monkeypox, kual tambe ta ser yamá “apenpokken”.
Dia 15 di augustus 2022, e promé kaso probabel di Monkeypox a ser detektá na Kòrsou. Ta trata di un persona ku a regresá resientemente for di eksterior, di kual e promé tèst a sali positivo pa e vírùs di Monkeypox.
E resultado aki mester keda konfirmá via un segundo tèst di laboratorio, pa por definitivamente klasifiká e kaso aki komo unu konfirmá.
E persona ta aktualmente den isolashon. Departamento di Epidemiologia (EPI) i departamento di Infectieziektebestrijding (IZB) di Servisio di Salubridat Públiko di Kòrsou (UO G&Gz, ántes GGD) ta hasi tur e trámitenan nesesario pa kontené transmishon di e vírùs aki di hende pa hende mas tantu posibel. Ministerio di GMN ta keda informá komunidat.
Pa mas informashon tokante Monkeypox, su posibel síntomanan i kon por prevení e transmishon “like” nos Facebook page “Ministry of Health, Environment and Nature Curaçao”.


text:
Despues di esei Hesus tabata sa ku tur kos tabata kumplí. Pa kumpli ku Skritura, El a bisa: ‘Mi tin set!’ Tabatin un butishi ku biña zür. Nan a papa un spòns ku e biña, pon’é na un taki di un mata ku yama hisopo i pon’é na Hesus su boka. Hesus a bebe e biña i bisa: ‘Ta kumplí!’ Despues El a baha su kabes i entregá su spiritu.
Huan 19:28-30
Mas di 2 mil aña pasá, a sosodé e akto di amor i kompashon di mas grandi na mundu. Un dia manera ayera, Señor Hesus, e Yu di Dios Todopoderoso, a entregá su mes hibando riba djE tur malesa, doló i sufrimentu.
Ayera nos a reuní pa konmemorá e dia aki ku un reunion bendishoná, kaminda hopi milager, liberashon i sanashon a sosodé pa esnan presente.


text:
MERKA — Skout internashonal, Ernst Meyer a keda nombra komo skout di aña pa e organisashon di Baltimore Orioles. Awe promé ku e partido kontra New York Yankees lo tin un homenahe pa Ernst i demas ganadónan di e organisashon di Orioles.
Ernst lo risibí e premio yama “Jim Russo Scout of the Year Award”, nombra na honor di Jim Russo ku a pasa 33 aña den vários kapasidat komo skout ku e ekipo di Baltimore.
Ernst Meyer ta un skout pa Baltimore ya pa 21 aña, kuminsando ku e ekipo na aña 1995. E skout di Kòrsou a rekomendá i firma mas di 15 pelotero di Kòrsou ku e ekipo di Orioles. Esaki inkluyendo e aktual segunda base di e ekipo, Jonathan Schoop.


text:
KRALENDIJK – Radio Live 99.9 FM tabata tin selebrashon huntu ku 2 kolega di radio. Un di nan tabata pa motibu di su fecha natal, i e otro tabata su último dia di trabou. Evion Roch ‘Dj Roch’ a kumpli un aña mas di bida.
Jeancarlo Ramirez konosí pa ‘Dj Veloce’, a topa ku koleganan djabièrnè último, komo ku tabata su último dia di trabou. El a kuminsá traha na e radio Yüni 2016 i awor a terminá su ‘Staatsexamen Havo’, i e ta kontinuá pa Hulanda, i sigui ku HBO Communicatie en Multimedia Design na Haagse Hogeschool, Den Haag. Por komprondé di su koleganan, ku Dj Veloce tin un abilidat i konosementu amplio pa entre otro diseñá poster. E parti di músika tambe e ta dominá hopi bon. E por traha su propio ritmo i mas. Awor e ta kontinuá su estudio na Hulanda, kaminda tin hopi mas oportunidat pa desaroyá loke e tin un abilidat enorme pe. Milena Silberie i Juancarlo Ramirez ta mayornan di ‘DJ Veloce’. Milena mama di ‘DJ Veloce’, ta yu di e konosido Buchi Po Silberie (QEPD). Koleganan di Radio Live99.9 FM, ta deseá Dj Veloce tur klase di éksito ku su studio i spera di mir’é den futuro na Boneiru pa kontribuí na desaroyo di su isla natal.
Riba potrèt ‘Dj Veloce’, ‘Dj Roch’ para un kada banda di Fittipaldi Pietersz, i otro potrèt di e grupo di esnan presente.


text:
GANA bo karchi pa konsierto di Ozuna i Plan B!
Ya kaba tur hende ta den gran antisipashon pa e gran konsierto di Ozuna i Plan B ku ta tuma lugá dia 4 di novèmber próksimo riba parkinglot di Sambil. Huntu ku Ruvette Dirksz, e Reina di Ambiente nos lo ta regalando un karchi di entrada. Loke bo mester hasi ta simpel, Skucha e show di Ruvette tur atardi di 4’or pa 6’or na Radio Direct 107, Like e página di Facebook di Trendsz i keda pendiente. Nos lo saka ganador di e karchi dia 31 di òktober próksimo! Suerte!


text:
Prome Minister Evelyn Wever-Croes: Aclariando dudanan cu cierto lider sindical a expresa, PROME MINISTER UN BIAHA MAS A SPLICA E TRAYECTO CU GOBIERNO A TUMA PA YEGA KITA E RECORTE SALARIAL
Durante e dianan aki, por a tuma nota di expresionnan di cierto lider sindical cu ta expresa duda den locual cu Gobierno ta trece dilanti te hasta bisando cu Prome Minister di Aruba ta gaña pueblo. Prome Minister Evelyn Wever-Croes, durante Conferencia di prensa di Gobierno di Aruba, a aclaria e expresionnan haci door di sindicato y un biaha mas a splica tocante e trayecto pa logra kita e recorte salarial.
Premier di Aruba a enfatisa cu e trayecto cu ta encaminando ta basa riba hecho y ta netamente locual cu Gobierno ta papiando di dje ya pa 8 luna largo caba, den tur transparencia y claridad como tambe na un manera comprendibel pa tur, incluyendo sindicatonan. Den tur comunicacion, radio, television, corant y medionan social, Gobierno a percura pa informa tocante e trayecto pa logra kita recorte. Mas ainda, Prome Minister y Secretario di Estado di Reino ta papia riba mesun nivel y mesun cos ora ta trata di e topico aki.
Prome Minister a duna di conoce cu ya desde october aña pasa Gobierno a haci peticion na Hulanda pa e aña aki, 2022, presupuesta y paga e placa cu a wordo corta den e di dos mita di aña. Na januari Gobierno a sinta cu sindicatonan, sinembargo nan no tabata contento pasobra nan tabata kier ful e 12.6% mesora. Gobierno na e momento ey a splica e sindicatonan, detayadamente, den tur transparencia y claridad, cu esaki no tabata posibel financieramente pa Pais Aruba carga esaki.
Na februari, despues cu a haya contesta di Hulanda cu no mag stop e recorte, toch Aruba a sigui insisti. Consecuentemente na mei a delibera cu Secretario di Estado di Reino, señora Alexandra van Huffelen riba esaki, y riba dia 20 di mei, van Huffelen a informa cu a logra convence su Conseho di Minister na Hulanda, pa permiti Aruba cuminsa cana e caminda, contal Aruba cumpli cu algun condicion. E informacion aki a keda publica den un relato di prensa door di Secretario di Estado, cu e plan pa bay Conseho di Reino dia 24 di juni pa nan aproba esaki. Y esaki a pasa tambe diabiern 24 di juni.
Lamentablemente, Prome Minister a expresa, Corsou y Sint Maarten a pidi pa pospone e Conseho di Reino aki y ta sigui na mesa cu Hulanda. Den fin di siman, na momento cu Secretario di Estado tabata na Aruba pa reunionnan riba nivel di Gobierno cu Aruba, Corsou, Sint Maarten y Hulanda, Aruba a yega na acuerdo cu Hulanda na condicionnan cu a wordo aproba den Conseho Minister di Reino.
Concluyendo, Prome Minister a enfatisa cu Aruba na e momentonan aki ta un paso mas cerca den direccion di pone e recorte salarial den pasado, cuminsando cu e pago na juli. Aworaki cu positivismo y optimiso lo wak pa cumpli cu e condicionnan y sigui padilanti.


text:
WILLEMSTAD – Pokopoko por bai vislumbrá mas i mas e proyekto artístiko Art for the Roses ku ta organisando na òktober i novèmber awor huntu ku Landhuis Bloemhof i ku lo resultá den un findishi di e obranan di arte pa e bon kousa: lucha kontra kanser.
E proyekto di arte interdisiplinario ta tuma lugá di 20 di òktober pa 19 di novèmber na Landhuis Bloemhof, e Katedral di Sumpiña i Number Ten. Tur partner riba tereno di Bloemhof ta koperá. Un luna largu e aktividatnan lo ta den e ambiente di e rekoudashon aki di fondo.
Riba programa tin: e eksposishon di grupo Art for the Roses ku findishi, un sena Kick-off na Number Ten, e konsierto Roses en kolaborashon ku e katedral di Sumpiña i Number Ten, un marshe di Pasku, un anochi di sine di Hòfi Cinema, tayernan Pintamentu Intuitivo en konsulta ku Fondo Prinsesa Wilhelmina (PWF), maintanan di ‘meet the artist’, un evento Bloemhof by Night kaminda ta invitá artista di diferente disiplina pa partisipá i durante henter luna lo tin un ko’i tira na boka spesial di Roses na Number Ten.
Ku rosa inkluí
E tarea ku a duna e artistanan ku ta partisipá na e eksposishon di grupo ta ku nan tin di entregá un obra di arte kaminda a inkluí un rosa di un manera òf otro. E obranan di arte aki nan lo eksponé na Landhuis Bloemhof. Pa kada obra ku ta logra bende e artista ta haña un suma fiho, mas 10 porshento di e loke mas e generá na e findishi. A skohe pa e konstrukshon aki pa sostené e artistanan, pasobra nan tambe a sufri en grande a konsekuensia di e restrikshonnan di Covid. Mas ku klaro ku nan obranan lo haña bastante publisidat atraves di e website (renobá pa e tempu ei) di Ride for the Roses i via medionan sosial. Ademas, tur hende por opservá e obranan na Landhuis Bloemhof. Ta bai klousurá e eksposishon Art for the Roses ku un findishi bou di guia di e ‘auction masters’ Dimitri Cloose i Michèle Russel-Capriles; nan mes tambe ta aktivo den arte. E obra di arte finalmente ta bai pa e doño nobo ku a ofresé mas tantu; na mes momento asina ta hasi un kontribushon valioso na e bon kousa.
Tambe músika, arte di palabra, teater, baile
Artistanan renombrá i ménos konosí a reakshoná mesora ku entusiasmo riba un karta di Landhuis Bloemhof, kompletamente respaldá pa direktiva di di fundashon stichting Ride for the Roses, pa puntra nan pa partisipá na e eksposishon di grupo di Art for the Roses. Antisipando e findishi riba e último dia di e eksposishon, ta organisá diferente aktividat na Landhuis Bloemhof i e Katedral di Sumpiña; nan tur tambe lo ta den e ambiente di Art for the Roses. Aparte di artistanan plástiko lo invitá tambe otro disiplina pa partisipá di moda ku por hinka un programa multifasétiko di un luna den otro. Pa esei por mèldu tur ora bai atraves di expo@bloemhof.cw.
Rekoudá fondo un luna largu
Un luna largu e proyekto di arte interdisiplinario Art for the Roses lo hala atenshon pa e lucha kontra kanser na Kòrsou. Ku benta di karchi pa tur e aktividatnan i e kontribushonnan atraves di e benta di ko’i tira na boka Roses na Number Ten lo yuda generá fondo. E programa lo ta diverso pa kada ken su smak pa gosa i pa perkurá ku e pòtmòni kontribuí na e bon kousa. Al fin al kabo, ta esei ta e meta prinsipal.
Save the dates
22 òktober Apertura eksposishon di grupo Art for the Roses
22 òktober Kick-off sena Roses na Number Ten
27 òktober Hòfi Cinema ku pelíkula di i tokante Rina Penso
4 novèmber Roses Concert Cathedral by Night
5 novèmber Marshe di Pasku Bloemhof
11 novèmber Bloemhof by Night Experience
15 novèmber Presentashon di buki ‘Curaçao, my lasting love affair’ di Bea Moedt
19 novèmber Findishi Art for the Roses


text:
Cristian Soto Garcia: Tur ta culpabel menos ami!
Sigiendo e eventonan despues di e tratamento di e ley di CAft, por conclui cu popularismo ta e practica cu ta domina entre esnan cu ta na poder of cu kier yega eynan. Un sin fin di show, purbando di gana punto riba e 'accion' di e partido oponente mientras cu nos tin un lista largo di problema cu mester solucion.
Laga nos cuminsa na evalua e nivel di discusion cu ta wordo hiba den nos Parlamento. Donkey, olifante, enano loco y pishi pupu ta algun di e nombernan cu ta sceiro como algo masha normal mes durante reunionan. Sin laga afor traidor, bende patria, bo mama/ruman/tanta y un cantidad di otro cos. Mi ta puntra mi mes si ta reunion di Parlamento ta tumando lugar of ta un curso gratis pa comunidad siña con pa bully otro. E parti mas fastioso ta, cu ta usando e metodo aki pa haña popularidad den nos comunidad, treciendo mas division cu union.
E ta facil pa un politico hunga politikeria door di punta dede riba un otro y bisa ken a hinca nos den debe, pero no ta para keto un rato y pensa: "Kico ami of nos a haci pa preveni esaki di pasa?".
Mi ta bay tuma nos ley di contabilidad como ehempel; Articulo 26 di e ley aki ta duna espacio pa un Minister ortoga na ken cu e haya ta bon un proyecto, unabes cu e ta bou di 100 mil florin. Esaki ta un porta pa corupcion. Es mas, e palabra onderhandse aanbesteding riba su mes ta un porta pa corpucion, como cu pueblo no tin bista pa wak na ken y den kico e placa ta bay. Esaki ta djis un di e hopi buraconan cu tin den nos leynan y e ironico di tur esaki ta, cu e ley aki ta na vigor desde 1989 y yun partido cu a sinta den Gobernacion a sa di trece un cambio den esaki.
Awe nos por scucha con hopi e importancia di transparencia ta pa nos Pais. Pero pa straño cu e por zona, 13 di december 2007, sr. Rudy Lampe a entrega un mocion den Parlamento cu sosten di votacion 20-0 na fabor, pa asina ehecuta e ley di transparencia riba financiamento y subsidio di partidonan politico prome cu elecion di 2009. Sponsoring politico ta un di e motibonan y casi por bisa e motibo mas grandi pa cual nos Pais awe ta financieramente mal para. No tin control di ken ta hincando placa den campaña di un politico y cu cua meta nan ta haci esaki. Mientrastanto, ata nos aki casi 8 aña despues, cu un ley asina importante hinca den lachi!
A yega ora pa trece cambionan necesario den nos leynan. E cambionan aki lo ta poco doloroso pa esnan na poder, pero e ta na bienester di nos Pais. Mane un gran amigo a bisami: Yun herida no ta cura sin un tiki dolor. Pa nos progresa mane Pais, nos mester di personanan cu ta dispuesto di wanta e dolor ey y no cu ta den poder cu e mentalidad: Tur ta culpabel menos ami!


text:
Den un forma di yuda y duna back na nos comunidad, SETAR a organisa e “End Of Year Clean-Up” durante e weekend cu a pasa. A pone varios container na diferente localidad di Aruba, pa asina duna e oportunidad na e comunidad pa haci nan cura y bario limpi. Cu e proyecto aki SETAR kier a conscientisa tambe, tur cuidadano pa mira e importancia di mantene nan cura limpi y pa no laga sushi acumula. Aruba tin hopi sushi, esta sushi di cas y sushi grof cu hopi biaha ta wordo deshaci na areanan ilegal rond di nos isla.
Ya den oranan trempan di diasabra por a mira un presencia grandi di pick-up y autonan yena cu sushi, unda hendenan den tur bario a probecha pa limpia nan cas y nan cura. Nos ta considera e weekend aki uno exitoso, mirando e comentarionan positivo cu SETAR a ricibi pa e iniciativa aki. E necesidad di pone containernan den barionan pa tira sushi ta algo existente y nos ta contento cu e iniciativa aki a contribui na yuda tene nos Aruba mas limpi.


text: KRALENDIJK – Direktor general di SGB Frans Van Efferink a reakshoná riba loke na kuminsamentu di siman a keda publiká riba ‘Facebook’ page di Radio Live 99.9 FM. Ta trata di e ‘wc’ nan ku tabata shushi na e skol. Frans: ”Tokante e ‘wc’ nan ku tabatin entre otro blachi di palu i paña shushi, nos a papia ku e kompania ku ta atendé ku limpiesa di e skol di e situashon. A pone èkstra atenshon pa e ‘wc’ nan i tur kos ta na òrdu. Nos a tuma nota di e situashon na kompleho deportivo ‘Jorge Nicolaas’, kaminda un mayor a saka potrèt di e lugá i sigur e no tabata e forma korekto pa loke ta trata limpiesa. Esei no ta nos responsabilidat. SGB solamente ta hasi uso di e edifisio. Nos mester hasi huntu pa e sitionan ta na òrdu. Ta bon pa duna poko espasio, debí ku ta e promé dia di skol i mientrastantu tur kos ta kana na òrdu,” direktor di SGB van Efferink a menshoná.


text:
Nicole Hoevertsz a bishita e weganan di Barranquilla
Nicole a participa na diferente reunion nan importante
Nicole Hoevertsz ta di bishita na e Weganan Centroamericano y Del Caribe y asina ta haya oportunidad pa sigi algun reunion importante. Ayera Nicole a reuni cu e Comision Muher y Deporte di PanAm Sports. Diferente delegadonan tanto femenino como masculino di varios delegacion tawata presente na e reunion aki.
A comparti proyectonan cu cada CON a desaroya, y a motiva tur pa organisa por lo menos algun proyecto pa asina stimula mas hende muher pa bira activo den deporte,.
Tambe a comparti informacion tocante un conferencia cu e Comision Muher y Deporte di Pan Am Sports kier organisa pa fin di aña.


text:
Bo sa, for di chiki nos a kustuma ku ratu ratu bo mester hinka un tiki fastfood/junkfood den nos sistema. Tur mucha ta bira kontentu ora nan mira e boog helnan djalue. Pa mayornan esaki tabata un manera fasil i lihe pa por kome riba dianan di flohera.
Awor ku mi ta un tiki mas grandi, mi a kumisa ripara ku e fastfood ku mi ta komiendo aki no ta dje fast ei. Standaard tin mane 3 kassa pone, pero 1 di nan ta manera pa prònk. Mayoria bia ta max. 2 mi sa mira habri. Ounke ku bo ta sinta ta warda fo’i antayera, esun kassa di 3 ei no ta habri. E punto ta, bo ta warda un eternidat den rei di e luga ei.
Si bo ta bai McDonalds bo por konta di pèrdè sigur mane 20-30 minüt di bo dia. Asin’ei, sea ta drive thru of ta paden bo bai. No tin masha diferensia. I eerlijk gezegd ami a kumisa kansa di e kosnan aki. Aña a habri, preisnan subi, pero servisio i e kantidat di tempu ku bo ta tarda eiden a keda meskos. P’esei mes i tambe teniendo na kuenta ku e no ta bon pa mi salu, mi a baha man basta na kome e kuminda suppose fastnan aki.
Pero awor e pregunta: McDonalds i mi ta papiando di Kòrsou, e por yama su mes un fastfood restaurant?


text:
Klòk di misa (Saba)
Seri di Herensia Kultural
Reverendo David Hope a sirbi komo e promé rektor anglikano bibá na e isla di 1878 te 1883. E tempu ei 75% di poblashon di Saba, djis algu mas ku 2000 alma, tabata anglikano. (Awe 15% di e poblashon di 1.500 ta anglikano i mayoria ta katóliko).
Hope tabata e promé ku a selebrá misa den e di dos misa anglikano na Saba, The Holy Trinity, na Windwardside. A konsagrá e misa na 1878, un aña despues ku a kuminsá ku su konstrukshon. Fondo pa konstruí e misa Nafls. 3.000,- tabata kontribushon di gobièrnu i Sínodo di Iglesia Reformá di Hulanda. Dia el a bai for di e isla, na aña 1892, e misa nobo no tabatin e klòk, ku Hope a hasi esfuerso pa rekoudá fondo p’e na Inglatera.
Sin embargo, entre tantu, Diósesis Obispu William W. Jackson di Antigua a dal bai, kumpra e klòk, mand’é Saba. E klòk akí a keda hasi su trabou den Holy Trinity te na 1934, ora un kaptan di barku sabano Thomas Hassel a regalá e misa un klòk nobo, ku te awe ta den servisio. Ironia di destinu ta ku kaptan Hassell no a tende su klòk bati nunka. E promé biaha ku e klòk ei a bati tabata pa anunsiá ku el a hoga na laman. E ta derá na un lugá di entiero pegá ku kas di su famia na Windwardside.
A bin warda e klòk deskartá di e obispu den un wenkel di karpinté na Windwardside. Na 1940, gobièrnu a kumpra e klòk pa 40 dòler i a laga pon’é den un toren pafó di e edifisio riba Government Rest House (awendia Scout’s Place) ku tabata Warda di Polis, Ofisina di Pòst i un ofisina pa Gobernador. E tempu ei, un polis tabata bati e klòk kada ora i pa avisá pueblo na ora di emergensia, espesialmente den kaso di kandela. Dia Warda di Polis a muda, ofisina di telefòn a bai na e lugá ku a bira bashí., Dika Bernadette Holm, kende tabata traha den ofisina aki di 1965 pa 1967, ta kòrda ku paden di e edifisio tabatin un oloshi grandi na muraya ku ta bati ora. Asina e tend’é, mesora e ta bai pafó pa bati e klòk. “Esaki tabata mi parti favorito di e trabou,” e ta bisa na chansa. Tabata bati e klòk kada ora entre 7 or di mainta i 9 or di anochi. Asina pues, Holm a bisa, 12 or di mèrdia mester a hala e kabuya 12 biaha. Meimei di dékada 90, e sitio akí mester a duna espasio na e Ofisina di Pòst nobo na Windwardside i a bolbe kita e klòk un biaha mas.
Direktor di Turismo Glenn Holm a konsiderá ku e klòk ta un bunita adorno pa e ofisina di turismo. El a laga saka e klòk for di kaminda nan a ward’é na Warda di Polis na The Bottom. Departamento di Obra Públiko a traha e toren di klòk nobo komo réplika di e toren original den un estilo arkitektóniko típiko di Saba.
Frank Granger tabata enkargá ku limpiamentu di e klòk mes. Granger a konta ku e klòk bieu tabata asina shushi ku e mester a usa un piedra di mula pa kita mayoria di e shushi pegá. Kaba el a usa un produkto kímiko yamá “Ospho” siguí pa papel di glas i finalmente el a pulié ku “Brasso” (pa limpia koper). Granger a nota ku koló di e metal limpiá tabata indiká ku e klòk ta di bròns i ku e parti di ariba ku e buraku pa kolog’é ta di koper. El a mustra riba un marka paden di e klòk kaminda e lenga a bati tantísimo biaha na e mes lugá durante asina tantu aña. El a ripará ku no tabatin stèmpel riba e klòk pa identifiká eksaktamente ki tempu i na unda a trah’é. No por a usa e lenga original mas. Granger a traha un lenga nobo movibel di heru. El a las eléktrikamente un bor di heru na un bara di heru largu. E di ku e lenga mester ta trahá di un metal mas fuerte ku e klòk mes i ku e heru ta saka tono di e klòk.
Den kurso di añanan e klòk di 110 aña bieu a reenkarná vários biaha i e ta kla pa sirbi atrobe. E ta den perfekto kondishon, i lo e zona duru i bon kla pa anunsiá okashonnan spesial.
Referensia
Reverendo David Hope, Frank Hassell, Dika Holm, Glenn Holm
Portret:
Dika Holm, penshonado, ta bati e klòk restorá di 110 aña bieu.


text:
KRALENDIJK – Ta bira fásil pa habri un negoshi na Boneiru. Den 6 dia di trabou por haña un pèrmit di establesimentu. Esaki por awor paso for di promé di yülita bira posibel pa hasi e petishon online. Ora hasi un petishon online e proseso ta dura ménos largu. Entidat Públiko Boneiru (EPB) huntu ku Kamara di Komersio ke kòrta e tempu pa trata un pèrmit, paasin’ei yuda esnan ku kier kuminsá un negoshi.
Awor akí un persona mester warda 8 siman pa haña su pèrmit. Esaki por afektá kon lihé i fásil un hende por kuminsá ku su negoshi na Boneiru. Hasiendo e periodo akí mas kòrtiku ta algu ku sektor privá a boga p’e pa hopi aña.
Banda di esaki Entidat Públiko di Boneiru ta eliminá tambe e paso pa empresarionan bai Registro Sivil i kumpra un prueba di inskripshon físikamente (bewijs van inschrijving). Asina por kumpli ku e eksigensia na momentu ku ta hasi su petishon pa un pèrmit. Awor e empresario ta hasi e parti di pago di su prueba di inskripshon onlinei Registro Sivil ta sòru pa pone e prueba huntu ku e petishon pa e departamento. Esaki ta pasonan pa hasi e henter e prosesodi petishon pa un pèrmit di establesimentumas fásil.
Diputado di desaroyo ekonómiko, Hennyson Thielman, a indiká ku gobièrnu di Boneiru a pone e vishon pa kita “opstákulo” for di prosesonan pa petishonnan por kana mas rápido i asina fasilitá nos komunidat ku un servisio moderno, simpel i rápido. Esaki tambe ta importante pa stimulá negoshi na Boneiru i pa fasilitá esun ku kier kuminsá un negoshi.
Ku e posibilidat digital Kolegio Ehekutivo ke logra ku petishonnan ta keda kla mucha mas lihé ku ántes. Esaki ta pone ku komunidat no mester warda hopi riba un kontesta i bida por drai muchu mas lihé. E opshon digital pa hasi petishon pa pèrmit akí tin e benefisio ku empresarionan no ta mará na orarionan di servisio di EPB pa entregá nan petishon. Banda di esei EPB ke stimulá pueblo pa tiki tiki no prent papel mas i a aseptá e reto pa fasilitá esaki den e wèpsait nobo. Pronto lo ta posibel pa hasi petishon pa otro pèrmitnan tambe digital manera entre otro un pèrmit di konstrukshon.


text:
Aruparking lo sigui controla autonan mal par ate cu 7or di anochi,
Aruparking ta anucia cu lo bin algun cambio den e orario di funcionamento di parkeo paga den centro di ciudad. E cambio aki ta bin despues cu den luna di juli riba peticion di tanto Prome Minister Mike Eman y e tempo ey Minister Otmar Oduber a realiza un serie di ahustacionnan pa fomenta e fluho di hende den nos centro di ciudad.
Asina a reduci e tarifa na 2 Florin pa 2 ora y riba diasabra 2 Florin pa 3 ora; a introduci parkeo gratis pa 3 ora na e parkeerplaats patras di Botica Oduber y na esun di e stacion di Arubus. A elimina e parkeo paga di 7or di mainta pa 9or di mainta, a introduci e app iParkMe y a socializa mas ainda e pago di parkeo pa luna (vaknan geel).
Dialuna despues cu Prome Minister Eman a anuncia cu el lo kier bin cu mas cambio den Aruparking, Director Teo Croes a reuni hunto cune y otro mandatarionan pa repasa e posibilidadnan pa haci esaki. Asina a yega na diferente acuerdonan cu lo drenta na vigor entrante dialuna 14 di november proximo.
Orario di funcionamento di parkeo paga lo ta te 3or di atardi. Es decir lo reduci e orario cu 4 ora bahando e ora di 7or di anochi pa 3 or di atardi. Parkeo paga lo ta den funcion di 9or di mainta pa 3or di atardi.
Mester tene na cuenta si cu lo sigui controla tur auto cu parkeer malo, por ehempel para riba acera of paga cu un skina y tambe cu ta para den vaknan geel te cu 7or di anochi. Cu otro palabra, parkeo gratis den vaknan blanco lo ta gratis for di 3or di atardi, pero lo sigui controla esnan cu ta parkeer fout te 7or di anochi.
Tambe a tuma e decision cu lo biaha pa New York pa reuni cu un experto den transporte publico pa mira e diferente posibilidadnan cu por tin pa cobra boet en bes di uza e klem pa cu esaki. Esaki ten a e momentonan aki ta keda un alternativa, pero mientras tanto lo continua cu uzo di klemnan como e manera pa cobra boet.
Aruparking ta spera cu a traves di e ahustacionnan aki lo por contribui na tin un mayor fluho di personanan den centro di ciudad y continua cu nos meta inicial cual ta trece ordo den parkeo y seguridad pa tur hende.


text:
Secretario di Estado pa Asuntonan Interno y Relacionnan di Reino, Raymond Knops mediante un carta na Tweede Kamer a confirma cu pronto lo transferi 90 miyon euro na e St. Maarten Trust Fund. Esaki ta trata di e tercer tranche di sosten di likides.
Den un carta fecha dia 7 di december ultimo, Knops a splica cu e deposito di e tercer y di cuatro tranche originalmente tabata programa pa 2018, pero pasobra e fondonan ya deposita tabata suficiente e tempo aya pa e proyectonan den ehecucion, a dicidi pa retrasa e transferencia di e tranchenan en cuestion.
Mientras tanto, e mayoria di e fondonan di e prome y segundo tranche, respectivamente 112 miyon y 150 miyon euro, deposita den e Trust Fund na april y october 2018, a caba. Un tercer tranche ta necesario pa tuma obligacionnan nobo pa ehecucion di proyectonan nobo.
Un tercer tranche di 90 miyon euro ta necesario pa sigura progreso den ehecucion. Sin e deposito aki lo tin retraso pasobra Banco Mundial no por tuma mas obligacionā, Knops a declara den un documento adhunto na e carta.
Pa cu esaki, Knops a informa Tweede Kamer cu e tercer tranche di 90 miyon euro lo ser transferi internamente na e item presupuesto di Relacionnan di Reino, di cual lo pasa esaki na Banco Mundial, e institucion cu ta maneha e Trust Fund.
Despues di e transferencia aki di 90 miyon euro, un maximo di 101.1 miyon euro ta keda reserva den e presupuesto general pa reconstruccion di St. Maarten. E transferencia di e di cuatro tranche ta anticipa pa e segundo mita di 2021.
Gobierno Hulandes a dicidi na fin di 2017 pa sostene St. Maarten financieramente despues cu e isla a keda devasta pa horcan Irma dia 6 di september e aƱa ey. Gobierno Hulandes a aloca 550 miyon euro, di cual a pone un maximo di 470 miyon euro disponibel via e Trust Fund na Banco Mundial.
Banco Mundial ta ricibi financiamento den tranche y e uso di e placa ey ta permiti solamente si a sigui e proceduranan corecto y a cumpli cu tur rekisito, manera maneho di compra; maneho financiero; maneho di proyecto; monitoreo y evaluacion; y reporte periodico riba e proceso.
E item specifico presupuesto di Relacionnan di Reino lo ta suheto na un evaluacion di politica na 2021. A aloca e fondonan pa e Trust Fund na e item di presupuesto aki. Knops a declara cu preparacionnan pa e evaluacion aki ya a cuminsa.


text:
ISBN: 978-99904-2-097-1
Mosaiko 3 HAVO/VWO
$ 46,71 O.B Excl.
Fls 85.01
E buki ta konsistí di kuater kapítulo kada un ku un tema diferente. Na kuminsamentu di kada kapítulo por nota kiko lo skucha i wak, papia, lesa i skibi i siña relashoná ku tal tema. Tur kapítulo tin sinku parti. E di sinku parti ta trata di fikshon, esta tekstonan literario. E buki ta sera ku un lista di palabra temátiko i un lista alfabétiko. Pa stimulá un bon pronunsiashon a graba tur teksto den Mosaiko riba un cd. Tambe tin un dvd ku ta kontené imágennan ku ta pertenesé na ehersisionan pa skucha i wak.
In stock
Compare


text:
Esaki ta nos update di 2pm pa nos gran Vacunathon:
👉Ritz Carlton Hotel: 1.980
👉Centro Libertador Betico Croes na Santa Cruz: 1.896
👉Don Bosco Club na Noord: 1.030
👉Teresita Center na San Nicolas: 1.033
Total persona vacuna den fin di siman te cu awe 2pm: 5.939
Nos "Hangua Nacional di Vacunacion" ta marca 53% di inmunidad colectivo.
Tin te cu 4'or ainda pa bo pasa na e localidad di bo conveniencia y vacuna. Corda cu vacuna ta un acto di solidaridad y reponsabilidad conhunto y cu NIUN por keda atras.
Ban yuda nos pais recupera pa nos por 'move on'!


text:
Den luna di Ougùstùs 2015 mi a publiká un historia impaktante di algu ku a pasa mi den Campo Alegre. (Klek aki pa lesa e historia.) E historia aki a kai den man di èks Minister di Finansa George Jamaloodin, kende no por a kontené su mes, i a manda e historia pa èks Promé Minister di Kòrsou Gerrit Schotte.
No ta konosí pa ki motibu Jamaloodin lo a manda e historia aki pa Schotte, pero dia tabata tin “Teener Parade’ mi a topa ku Schotte den kaya i el a bisa mi ku e ta bai yama mi un dje dianan aki pa nos kòmbersá. Mi a dun’é mi number, i mi no a preokupá mas despues, pasó mi konosé Yu’i Kòrsou. Nan ta bisa ku nan ta hasi algu, pero al final nan no ta hasi nada.
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]


text:
Multa ora falta di inscribi trahado
Tur doño di trabao tin e obligacion di laga tur su trahadonan inscribi na SVb. Incumplimento cu inscripcion di trahado ta
nifica cu e trahado no ta segura pa e seguronan di SVb.
Incumplimento ta nifica cu SVb por duna un Boet Administrativo di un suma te cu Afl. 500.000,-.
Inscripcion di un trahado na SVb mester tuma luga:
- prome cu drenta den servicio, of;
- riba e prome dia di trabao, durante ora di trabao.
Inscripcion por tuma luga:
- online riba nos website
- personalmente na oficina principal na Eagle (di dos piso).
E lista di tur Boet Administrativo ta publica riba nos website bao ‘Maneho di Boet Administrativo’. E texto completo di e Maneho di Boet Administrativo por wordo baha akibao:
Boetebeleid SVb April 2017.
Pa ricibi un copia di e documento aki yena bo email akibao y primi submit
Email MBA
Nos ta pidi nos clientenan pa tuma bon nota di e anuncio aki.


text:
Bo tin algun pregunta? Klek riba e siguiente link.Tuma kontakto >
Publiká riba 16 November 2016
Willemstad- Pa haña eksonerashon di uso di e sistema di kaha fiskal preskribí mester entrega un petishon pa eksonerashon. E petishon pa eksonerashon mester a keda entrega na Minister di Finansa promé ku e último kambio den e asina yama Landsbesluit fiscale kasregistratiesystemen (P.B. 2016, 24.) Desde e kambio di e dekreto gobernamental di medida nan general ariba menshoná, e petishon pa eksonerashon tin di ser entrega na Inspektor di Impuesto. Ku e kambio resien den e dekreto ministerial general ku ta regla e sistema di kaha fiskal (P.B. 2016, 42) e kondishonnan na kual e petishonnan pa eksonerashon mester kumpli tambe a kambia.
Esnan responsabel pa atministrashon, ku ya a entrega un petishon pa eksonerashon, ta haña ku drentamentu na vigor di e kambionan (P.B. 2016, 42 (30 di yüli 2016), dos luna di tempu pa kompletá nan petishon pa eksonerashon.
Pa loke ta trata petishonnan pa eksonerashon ku a keda entrega promé ku e fecha ku e dekreto ministerial general P.B. 2016, 42 (30 yüli 2016) i ku a risibí eksonerashon, ta reglá ku e eksonerashon risibí tin un durashon di un aña. Unabes ku e periodo di un aña vense esnan responsabel pa atministrashon mester entregá, dentro di 3 luna despues ku e aña a vense, un petishon nobo pa eksonerashon.
E petishon pa eksonerashon mester kontené lo siguiente:
Den kaso ku e empresa no tabata eksistí den e aña fiskal anterior, e petishon pa eksonerashon mester tin un deklarashon di un akountent sertifiká, ku e organisashon atministrativo di e empresa por responsabilisá e entrada total di e empresa.
Inspektor di Impuesto ta duna un number di eksonerashon na e kaha den kaso ku e petishon pa eksonerashon keda konsedé. Den kaso ku e kaha aki keda remplasá pa un otro kaha, Inspektor mester keda informá afin ku Inspektor di Impuesto por duna e kaha nobo tambe un number di eksonerashon.
E eksonerashon ta kaduká den kaso ku Inspektor di Impuesto konstatá ku:
Mas aleu e eksonerashon ta kaduká na momentu ku outoridatnan di kòntròl konstatá ku e organisashon atministrativo i uso di e sistema di kaha registrá no ta adekuá pa duna un bista konfiabel di e totalidat di responsabilisashon di entrada. Den kaso ku e eksonerashon keda kaduká, e empresa mester pasa pa usa sistema di kaha fiskal.


text:
Elemento kímiko
Un elemento kímiko ta un substansia kímiko puro, konsistiendo solamente di atóm ku ta distingui dor di su number atómiko i ku ta e mesun numbernan di protonnan den su nukleo. Un par di elemento komun ta heru, koper, plata, oro, hidrógeno, karbon, nitrogeno i oksígeno. Tur materia kímiko ta traha di e elementonan aki. Otro di hidrogeno i helium den e universo, ku ta kere ku a wordu traha dor di e "Big Bang", mayoria di e elementonan ta keré ku a wordu traha dor di prosesonan mas despues.
Tur elemento ta wordu hinká den e tabèl periódiko, basa riba e number di atóm den nan nukleo.


text:
Dutch Caribbean Nature Alliance a ekspresá na Den Haag su preokupashon tokante e falta di atenshon pa asuntu relashoná ku e konsekuensianan di kambio di klima den Karibe Hulandes. Maske ku e promé minister di Hulanda Mark Rutte durante su intervenshon den e Reunion General di Nashonnan Uní na sèptèmber a menshoná e konsekuensianan di kambio di klima den Karibe Hulandes, tin masha tiki akshon konkreto i sosten pa e krísisnan mas impaktante ku habitantenan di Karibe Hulandes ta bai konfrontá den futuro serkano. E deklarashonnan di e ret di kontakto regional pa mantenshon di naturalesa ta bini na bíspera di apertura di CoP26 ku ta tuma lugá di 1 di novèmber te ku 12 di novèmber na Glasgow, Eskosia.
“Apesar ku ta di apresiá ku polítika hulandes den último tempu ta menshoná kambio di klima, nos ta sinembargo preokupá ku tin muchu tiki atenshon pa e impakto ku kambio di klima lo tin riba e parti Karibense di Reino Hulandes, maske ku ta transparente ku e habitantenan di e área karibense – ku ta e foko di biodiversidat di e Reino Hulandes – ta kore dilanti den e krísis di klima”, segun komentario di e direktor di DCNA Tadzio Bervoets.
Bervoets a kontinuá menshoná ku durante enkuentronan ku nan a tene últimamente ku diferente parlamentario i direktorado na Hulanda, DCNA a asentuá e krísis eksistensial ku kambio di klima ta trese kuné.“Nos mester a rekordá polítikonan, burókratanan i teknokrátnan na Den Haag ku e diferente kombenionan i akuerdonan relashoná ku kambio di klima ku mester firma, ta Reino Hulandes ta ratifiká i no solamente Hulanda, anto komo tal mester tin mas tantu enfoke pa sigurá ku e islanan karibense ta mihó ekipá pa atendé ku loke ta spera di ta un krísis eksistensial. Te hasta nos mester a splika tópikonan manera oumento di orkan, blikiamentu di koral, invashon di sargassum i sekura na personanan ku por spera ku ta ekspertonan riba tereno di kambio di klima, kende no tabatin ningun idea di e impaktonan akí. Esaki ta algu ku tantu ta desapuntá bo komo ku ta algu alarmante,” Bervoets a sigui duna komentario.
E pronóstiko mas resien di kambio di klima di man di e Intergovernmental Panel on Climate Change (IPCC) ta alarmante i ta sugirí ku e islanan di Karibe Hulandes lo konfrontá kambionan klimatológiko denter di e siguiente dékadanan. IPCC a traha un proyekshon ku pa e Region di Karibe ta mustra ku un oumento di temperatura di 1.4°C lo duna komo resultado un oumento den e frekuensia i intensidat di insidente di wer ekstremo inkluso un oumento di 66% di intensidat di orkan, i un subimentu di nivel di laman di 0.5 pa 0.6m komo resultado di ekspanshon térmiko di awa i di dirtimentu glasial.
E pronóstikonan di kambio di klima akí ta espesialmente preokupante den e konteksto di un tendensia visibel kaba di kentamentu di temperatura. Averahe di temperaturanan na Karibe Hulandes segun sifranan resien a subi drástikamente den kurso di e último 40 aña segun. Na Kòrsou, investigashon ku Departamento Meteorológiko a hasi ta mustra ku den kurso di algun último dékada e isla a eksperensiá mas dia kayente i ménos anochi mas friu. Komo ku e islanan di Karibe Hulandes ta forma dos grupo geográfikamente distinto, separá pa mas ku 900 km di laman ganchu, e espektativa ta ku kambio di klima lo no tin un impakto di mesun forma riba e dos grupo di islanan akí. Aruba, Bonaire i Kòrsou ta keda den Sùit Karibe, un área ku ta pronostiká di bira mas kalor i seku, ku periodo di sekuranan mas largu. Saba, Statia ku St. Maarten, ku ta keda den Nortost Karibe i pues den e faha karibense di orkan, ta pronostiká di eksperensiá orkannan tropikal mas frekuente i violento, manera a sosedé durante e Periodo desastroso di Orkan 2017. Tur e ekosistemanan marino i terestre di Karibe Hulandes lo sufri efekto, na vários grado. Ta pronostiká ku ref di koralnan lo ta espesialmente vulnerabel komo ku temperatura di oséano mas haltu i e proseso di subimentu di ásido di oséano indudablemente lo resultá den insidente di blikiamentu masalmente di koral, entre otro.
E ekonomia di e islanan di Karibe Hulandes tambe ta dependé grandemente di turismo i por spera ku e pilá ekonómiko akí riba su mes tambe lo eksperensiá impaktonan drástiko: oumento di mal tempu i orkan por resultá den persepshon serka turistanan komo lugá no sigur; eroshon di playa i blikiamentu di koral por influensiá negativamente e persepshon riba atraktividat di destinashon; lo bai bini tambe un riesgo mas haltu di daño na propiedat di establesimentunan na kosta dor di orkan violento i otro mal tempu i òf daño na atrakshonnan turístiko. Na Boneiru, eroshon di playa a konsekuensia di pèrdida di ref den awa plat ta pone ku edifisionan históriko di plantashinan manera Washington Slagbaai Park ta bira vulnerabel.
Dutch Caribbean Nature Alliance (DCNA) a saka un edishon spesial grátis di nan boletin di notisia digital BioNews ku ta ilustrá e retonan ku Karibe Hulandes ta enfrentando den e lucha kontra kambio di klima. Hasiendo uso di pronóstikonan di kambio di klima i rapòrtnan di investigashon internashonalmente akseptá, a stipulá impaktonan tantu marino komo terestre pa tur seis isla, suprayando e nesesidat pa akshon inmediato pa krea resiliensia kontra e efektonan di kambio di klima. Pèrdida di naturalesa tin konsekuensia negativo ku ta bai hopi leu pa e populashon lokal komo ku naturalesa ta para pa tantu un di e fuentenan mas importante di entrada komo ta ofresé protekshon kontra kondishonnan ekstremo di wer. Sinembargo, lo tin mester di un esfuerso kombiná pa sigurá ku naturalesa, bida i medionan di entrada no ta bai pèrdí pa motibu di a keda sin tuma akshon dor di agentenan di toma di desishon.
Foto: Marcel van der Kamp


text:
Nicole Hoevertsz ta papia riba e importancia di e bishita di Odesur
Secretaria General di COA, Nicole Hoevertsz ta papia riba e meta y importancia di e bishita di Odesur na Aruba. Tambe Sra. Hoevertsz a papia riba e participacion activo di nos federacionnan deportivo na e seminario aki.
Secretaria General di COA, Nicole Hoevertsz ta papia riba e meta y importancia di e bishita di Odesur na Aruba. Tambe Sra. Hoevertsz a papia riba e participacion activo di nos federacionnan deportivo na e seminario aki. #coa
Posted by Comite Olimpico Arubano on Tuesday, May 21, 2019


text:
KRALENDIJK – Djabièrnè último dos alumno mester a bira hopi malu despues di a usa píldora di XTC. Tur esaki a sosodé riba tereno di Liseo Boneriano na kaya Amsterdam. Skol ku ta kai bou di Komunidat di Skol Boneriano (SGB). E alumnonan aki tabata aktua bastante straño. Despues a bin sali na kla ku ta XTC e alumnonan a usa. Polis tambe a presentá na e skol i a bai ku dos alumno warda di polis despues di a haña nan ku e píldora.
Den un reakshon SGB ta informá ku enbèrdat djabièrnè último a haña droga na skol. Den tipo di situashon asina, semper nos ta duna keho na polis. Nos ta sigui dos pista kaminda por tuma tantu sanshon, suspenshon i finalmente e posiblidat pa kita e alumno for di skol i por ofresé yudansa na e alumno i su famia. Droga ta hasi daño na mente i ta trese kuné daño ireparabel, es desir na sesu di nos hóbennan ku ainda ta den proseso di kresementu. Komo skol e aña aki tambe nos lo dediká atenshon i duna informashon tokante esaki. Importante ta pa komo mayor papia ku e yu tokante e peligernan di tantu alkohòl komo droga.


text:
John Brown
John Brown (n. 9 di mei 1800 - f. 2 di desèmber 1859) tabata un merikano, abolishonista blanku, karismátiko ku tabata kere ku sklabitut ta un piká mortal. El a haña presidente Washington hipokrit, pasobra esaki tabata buska libertat pa blanku so, no pa hende pretu. Den su lucha pa liberá katibu den estadonan sùit di Merka el a guia su trupa, inkluso dos yu hòmber di dje, di 5 katibu ihui ku 17 blanku, pa hòrta arma for di un arsenal na Harper’s Ferry, Virginia, pa e katibunan liberá por defendé nan mes na kaminda pa libertat na Canada. A kapturá John Brown ku su hòmbernan, i a sentensi’é na palu di horka.
Den Civilisadó, e promé korant na papiamentu di Kòrsou, a sali for di dia 10 di mei 1873 te ku dia 30 di mei 1874 un tradukshon di un sierto ‘P’ di e buki ku e outor franses Henri E. Marquand a skibi, titulá John Brown.
Henri E. Marquand, editor di La Gazette de Guernsey, i gran amigu di Victor Hugo, a publiká hopi artíkulo tokante John Brown den su korant franses. Marquand, kreyente e mes, tabata idolatrá John Brown i su meta.
Marquand no ta paresé den niun ensiklopedia literario, ni na Wikipedia. Niun historiadó no a indik’é riba niun pòtrèt (ainda), no tin niun biografia konosí di dje; enfin awendia Marquand no ta konsiderá outor. Ta pasobra Wim Rutgers na diferente okashon, a menshoná su nòmber komo outor tradusí den Civilisadó, mi a bai profundisá mi den John Brown.
Pregunta kardinal
Kiko ta e aporte práktiko di investigashon na tekstonan literario históriko lubidá pa nos konosementu di métodonan di investigashon moderno literario teóriko;
kon nos por usa nan i kiko por ta nan limitashonnan? Kon nos por aportá na nos konosementu di tekstonan históriko na papiamentu;
kon nos por apliká loke nos a deskubrí den nos enseñansa, pa asina renobá esaki?
Preguntanan sekundario: John Brown, ken e tabata: bida i karera
Henri E. Marquand, ken e tabata: bida i trabou
‘P’, kolaboradó di Civilisadó: ken e tabata: bida i trabou.
E teksto na papiamentu, e ta varia di esun original?
E notnan ta di ken, di Marquand òf di ‘P’?
Civilisadó, kuantu hende a les’é i ken, kiko tabata komentario riba dje:
John Brown ta e úniko teksto publiká na pida pida (komo foyeton) den Civilisadó?
Historia di Kòrsou for di 1499 ta saturá di kolonialismo ku sklabitut i resistensha kontra dje. Kòrsou di awe ta un efekto di esei. Kada ken tabata i ta biba ku esaki na su manera, manera i pensamentu úniko. Pa pensa nos tin ku ekspresá, ekspresá imágen entre otro. Pa forma un imágen nos tin ku formul’é. Pa e ensayo akí mi a analisá i interpretá ekspreshon literario di e promé novela na papiamentu John Brown den su konteksto kultural históriko i históriko literario, pa aportá na konosementu teóriko i práktiko di términonan literario manera prosesamentu literario i imagologia. Imagologia ta un spesialismo sientífiko ku ta analisá representashonnan kultural pa nan imágen di pueblo, kultura i sosiedat; e ta studia kustumber instilá i inkulká pa karakterisá sosiedat i persona a base di nashonalidat i índole di pueblo. Estilo di obra ta tekstual, kontekstual i intertekstual.
Konklushon E ensayo akí ta mustra ku Henri E. Marquand a skibi un novela di reportahe tokante un abolishonista ku tabata dispuesto pa duna su bida pa su kousa. Un kousa ku tabata masha importante djes aña despues di emansipashon di katibu na Kòrsou; asta awendia abolishon ta un kousa importante ya ku ainda tin sklabitut na mundu. Ademas mi a haña den mi búskeda otro buki di Marquand ku ta meresé atenshon debidamente pa nan kontenido literario históriko i kultural di sosiedat karibense. P’esei: lo no papia nunka basta di John Brown, ni di Henri E. Marquand.


text:
Tag Archives: servicio di SVb
SVb ta introduci su Mobile App “MiPensioen”
Banco di Seguro Social SVb ta sigui inova su servicionan. Awor SVb ta ofrece na pensionadonan di AOV un servicio nobo cual ta facil pa uza riba celular of tablet. Dia prome di september nos Pensioen di Biehes esta nos AOV ta cumpli 62 aña. For di introducción di SVb Aruba na aña 1986 e… Mas Informacion
Ceramento Oficinanan SVb diaranson 29 y diahuebs 30 juni 2022
En conexion cu e situacion di tempo tur nos oficinanan ta cera awe diaranson 29 juni entrante 12:00, tambe mañan diahuebs 30 juni 2022 henter dia. Sector Priva Durante e dianan aki empleadonan di sector priva por solamente notifica AO via nos portal di AO Online: https://ao.svbaruba.org. No ta posibel pa notifica AO via telefon… Mas Informacion
SVb Pensioen Jaaropgaaf 2021
Pa tur nos clientenan Pensionado, e jaaropgaaf pa aña 2021 ta ser manda via mail y via post. Lo ricibi e carta cu e jaaropgaaf di Pensioen den e proximo dianan. Tambe ta posibel pa subi nos portal di MiPensioen (https://pensioenen.svbaruba.org/) y download e jaaropgaaf.
Ceramento Oficinanan di SVb 26 y 27 mei 2022
En conexion cu Dia di Ascencion y un ATV diahuebs 26 y diabierna 27 mei 2022 tur oficina di SVb Aruba ta cera. Pa notifica AO SVb tin orario adapta – Por notifica AO Online di 7:00 AM pa 9:00 AM di mainta. – Por notifica AO via telefon 527-2782 di 7:00 AM pa 11:00… Mas Informacion
Ziekte-uitkering Durante Loonsubsidie
Procedura y pago di ziekte-uitkering Un trahado cu a pasa e procedura di notifica AO, pa ley ta sigui cobra su salario na su doño di trabao. E doño di trabao ta ricibi di SVb un compensacion pa esaki, e asina yama ziekengeld of ongevallengeld (ziekte-uitkering of ZUK). Na momento cu un doño di trabao… Mas Informacion
Feliz Dia di Mama
Di parti di SVb Aruba, un caluroso pabien na tur Mama di Aruba riba nan dia special. Feliz Dia di Mama!
Informacion di empresa riba portal di MiSVb
SVb ta duna servicio a base di tur informacion di boso empresa via nos sistema digital di MiSVb. Pa garantisa cu tur nos servicionan ta keda traha na un forma optimal nos ta pidi pa controla y si ta aplicabel pa actualisa boso informacion riba MiSVb. Esaki ta encera tur tipo di informacion di boso… Mas Informacion
Feliz Dia di Obrero
Riba e dia special aki SVb Aruba ta desea henter e comunidad laboral di Aruba un Feliz Dia di Obrero. Un Aruba trahando hunto ta forma un miho mundo pa un y tur!
Ceramento Oficinanan di SVb 2 mei 2022
En conexion cu Dia di Labor dialuna 2 mei 2022 tur oficina di SVb Aruba ta cera. Pa notifica AO SVb tin orario adapta: – Por notifica AO Online di 7:00 AM pa 9:00 AM di mainta. – Por notifica AO via telefon 527-2782 di 7:00 AM pa 11:00 AM di mainta. Nos liña di… Mas Informacion
Feliz Dia di Rey
Di parti di tur empleado di SVb Aruba nos ta manda palabranan di pabien caluroso pa nos Rey Koning Willem-Alexander. Ademas SVb Aruba ta desea henter pueblo di Aruba un feliz Dia di Rey. Lang Leve de Koning!


text:
Bira grandi por ta un periodo di gracia, yena cu alegria. Pa otro hende e por bin cu hopi soledad, dolor, berguensa y duda.
Nos tur tin un famia, conoci of bisinja cu ta birando grandi y no tin niun hende pa cuida nan. Na anja 1988 mi a bay un conferencia di un luna na Suecia y di e tempo aki nan a usa e siguiente modelo. Ta traha a base di e barionan. Ta duna training na personanan interesa pa cuida e grandinan, mescos cu bo lo trata bo famia cu bo ta stima.
Nan mester ta dedica y cu amor pa e trabou cu nan ta hasi. E ciudadonan di e grandinan ta prepara pa atende cu e situacionnan hopi sensitivo cu ta bin cu e proceso di bira grandi. Bira grandi por ta un periodo di gracia, yena cu alegria. Bira grandi por bin tin ora cu hopi soledad, dolor, berguensa y duda. Incontinencia, perdida di memoria, demencia, cuido den e ultimo fase di bida (cuido paliativo), cuido di herida y uso di medicamento.
Ta posibel cu e partidonan politico por paga atencion na un structura asina? Nos famianan a cambia. Por ta e yiu of familiarnan ta biba leu di otro of den otro pais. Por ta cu e famianan mes ta den problema financiero y no tin pa yuda. Pero tin hopi structura cu por pensa unda cada gremio y personanan involvi ta duna un contribucion pa hasi e cuido aki asesibel y pagabel.
Finalmente ta e grandinan aki a cuida nan yiunan y a traha pa nos por tin un bida y un pais awe.
Un hende cu ta getrain pa discubri e cualidadnan autentico den un hende, lo sa di biaha ‘ken ta’ y ‘ken no ta.’
‘Sea bo mes’
Sea bo mes, con facil of dificil esaki ta? Ora nos papia di ‘Sea bo mes’ nos ta papia di bo autencidad. Loke di bo ta destaca como cualidad y personalidad. Pa bo haja sa esaki ta importante pa di chikito esunnan cerca di bo, mira bo como un ser cu mester discubri bida ainda. Pues cu bo mester di inspiracion, amor, cuido, pero tambe disciplina y orden y hopi guia. Guia cu ta pone bo mira mundo como un lugar unda bo ta safe y cu ta yuda nos discubri y scoge na un forma conciente, dor di duna tempo, atencion y informacion na nos. Esaki ta educacion conciente y balioso.
Una bes bo bira grandi, hendenan cu topa bo, lo discubri bo autencidad. Y esaki ta un punto cu por yuda bo pa logra bo metanan di bida. Bo no mester ataca otro pa bo luci. Bo grandesa lo luci atrabes di bo birtudnan y bo vishon riba bida. Esakinan ta cualidadnan di un hende madura. Loke hopi biaha ta busca den diferente funcionnan.
Un hende autentico ta para pa su opinion y no tin miedo di expres’e. Importante si ta, e forma con bo ta expresa bo opinion. E no mester ta a base di kibra un otro, pero pa comparti loke bo ta haja cu ta importante y pakico. Un hende cu ta getrain pa discubri e cualidadnan autentico den un hende, lo sa di biaha ‘ken ta’ y ‘ken no ta.’
Sinja bo yiu y otro mucha cu bo conoce con pa ta su mes, dor di ta e miho ehempel pa nan. Exito!
Tur loke bo no regla na tempo lo persigi bo un dia. Y esaki por tuma bo hopi mas tempo pa drecha e asunto bek.
Tin hende ta bisa cu bo tin cu biba bida sin pensa riba majan.Bida ta sinja nos cu esaki no ta berdad. Tur loke bo no regla na tempo lo persigi bo un dia. Y esaki por tuma bo hopi mas tempo pa drecha e asunto bek.
Nos ta biba den un periodo cu tur cos ta bira mas complica cada dia. Di otro banda e forma di educa na cas y scol no semper a cambia. Nos comunidad y sistema di biba riba un isla chiquito no semper ta stimula bo pa pone tambe orden y disiplina den bida for di un edad jong. Y estudio ta mustra cu e prome 6 anjanan di un mucha pa gran parti ta set su norma y balornan y karakter cu ta bira su guia. Loke un mucha no sinja na chikito, e lo no usa na grandi. A menos cu e ta un hende hopi conciente. Dicon? Simpel, paso e no sa. Niun hende a bis’e. Ban inverti mas den lanta muchanan sabi y felis pa asina nan bira ciudadanonan responsabel y comprometi cu nan comunidad y mundo. Ban Tuma Tempo!
Y di paden tin un stem cu ta bisa mi ‘Lo miho ainda tin cu bini.’ Y di esey mi tin sigur.
Un bon amigo a jega di bisa mi cu nos ta biba bida cu bista den futuro y nos ta compronde bida mirando atras. Pa mi, esaki ta sinti manera hopi berdad.
Sesenta anja tabata parse mi hopi bieuw tempo mi tabatin 20-30 anja. Awor cu mi a jeg’e, mi ta sinti mi sigur di mi mes y e escogencianan cu mi a hasi. Escogencianan a base di e libertad cu mi ta sinti. Libertad di wak atras riba mi bida y bisa mi mes ‘den cada situacion mi a hasi lo miho cu mi tabata por, bou di e circumstancianan cu mi tabata aden.’
E dushi di 60 ta cu mi por afford pa no tin pura, mi no tin mester di ansha mas. Mi a pone mi marcanan di pia y e pianan lo sigi cana nan propio caminda. Ki luho, porfin mi por permiti mi mes e luho pa ‘Tuma Tempo.’
Como hende, hopi biaha nos ta puntra nos mes, si nos a hasi e miho. Ami ta kere cu si. Nos por hasi solamente nos best. Pasobra nos no por scoge pa otronan, ni cuanto nos ta stima nan. A lo largo di bida mi a sinja pa laga hopi di mi sonjonan cay, mescos cu mi idealnan, pasobra hopi cos no ta den mi man. Mi mester a sinja laga bay y wak cosnan bay robes, mientras cu mi sa cu por a bay otro.
Mi a gradici pa mi logronan, ora mi a sinti cu mi por a hasi un diferencia den mi mesun bida, pero tambe di otronan. Dunando hopi di mi mes pa logra un pais, un mundo miho y metanan grandi, mi a sinja mas y mas cu e felicidad mas grandi tin ora ta den cosnan asina chikito manera un hende cu ta duna mi un brasa, pasobra e palabranan cu mi a bisa of scirbi a jud’e den su bida.
Of un mucha chikito cu ta corda e cosnan creativo cu nos a traha hunto, te hasta ora nan a bira mucha grandi caba.
Tambe mi a mira hopi oportunidadnan pasa bay, pa mi mes y pa otronan, talentonan cu nunca a florece. Bida ta escogencia. Mi a mira alegria y inhusticia, gratitud y envidia, inspiracion y weganan di poder.
Mi a admira e bunitesa di creacion y e danjo di mannan humano. Y mirando bek, mi a haja semper loke mi a pidi, conciente of inconcientemente. Maske no semper mi a realisa esey na e momento cu mi tabata ‘eynan’.
Mi ta corda cu desde un edad hopi jong mi a pone dos meta den mi bida. E prome ta cu mi kier laga atras un mundo miho cu mi a haja, pasobra mi kier pa mi yiu- y nietonan tambe tin un habitat pa nan biba. Di dos ta cu dia mi jega na fin di e caminata humano, mi por bisa mi mes cu tabata bale la pena pa biba.
Mi no sa si mi a logra e prome meta. Mi no ta hopi contento di e mundo cu nos ta bibando aden actualmente. Mucho guera, mucho violencia, mucho descordia, pero mi tin speransa riba un majan cu lo surgi un dia cu ta miho cu su ayera. Mi por bisa solamente cu mi a hasi mi best y mescos cu ami, mi a topa hopi otro hende cu ta hasiendo mescos y cu ta un inspiracion pa mi.
Asina mi ta jega na e di dos meta. Y mi conclushon ta ainda cu mi a biba un bida cu ta bale la pena. Pa mi mes, sin cu mi mester di e balorisacion di otro hende. Nos cada un tin nos balornan interno y esaki ta diferente pa cada un. Den mi opinion nos lo tin pas dia nos acepta esaki como berdad universal.
Mi ta agradecido na e projecto cu mas a marca mi bida ‘Comprondiendo Bida’ cu a start manera un experimento y a bira mi companjero fiel pa casi mita di e anjanan mi tras. A lo largo di tempo ‘Comprondiendo Bida’ a bira mi caminata y buskeda di contestanan di bida cu mi a comparti cu un publico mas grandi. Un proceso cu nunca ta caba. Cada stap lo hiba na e proximo y podise ta asina bida ta intenciona di ta. Un proceso, sin expectativa, ni lucro, ni luho. Un proceso cu ta hiba cada un di nos na nos mes. E esencia di ken nos ta…
Mi lo sigi hasi mi best, pero mas cu tur cos, sigi gosa cada minuut di mi caminata riba e planeta aki. Y di paden tin un stem cu ta bisa mi ‘Lo miho ainda tin cu bini.’ Y di esey mi tin sigur. Mi ta agradecido na Bida pa cada experencia, su dushi y su zuur. Nan a sinja mi pa aprecia y balora e persona principal den e storia di mi bida, esta ‘mi mes’.
Mi a sinja cu mundo ta sigi lora toch. Cu mi of sin mi.
Porfin mi a compronde e berdad grandi cu como hende, nos ta asina insignificante compara cu e Universo cu no tin fin.
Dushi! Mi tin mas tempo awo, pa mi mes, esta un luho asina balioso.
Esta dushi bida ta!
‘Mi ta sigur cu nos por sinja algo di situacionnan tragico. Mi ta sigur cu no ta necesario cu muchanan mester muri pa causa di negligencia di instancianan cu lo mester tin bienestar di mucha na prome lugar’.
Ruben (9) y Julian (7), e morto di e rumannan aki a conmove Hulanda y mas aja di e fronteranan di e pais. Gruponan di boluntario mas grandi cu nunca a duna nan tempo cu e speransa pa haja e muchanan ainda na bida. 19 di mei ta haja e curpanan sin bida den awa. Una bes morto cay, ta mucho laat pa nos wak atras. Y ora nos bay investiga e judansa cu a pidi y no a haja, nos ta lamenta. For di investigacion a sali afor cu desde 2009, e instancia ‘Advies- en Meldpunt Kindermishandeling’ a constata cu e disunion entre e majornan ta causa violencia mental cerca e muchanan. Despues di divorcio esaki a bira tambe violencia fisico. Y toch hopi biaha a conclui cu e kehonan di e mama no tabata ’asina serio’. Na april 2013 esaki no a cambia. Den e 4 anjanan aki 10 instancia tabata involvi den e caso. Tabata referi e mama di un instancia pa otro. Y finalmente ora a dicidi di tuma pasonan drastico pa e seguridad di e 2 rumannan, e tata a comete suicidio riba e dia cu e mester a presenta pa discuti e pasonan cu lo bay tuma. E muchanan tabata bou su custodia e dia aki.
Ta surgi e pregunta cerca mi si instancianan cu t’ey pa duna asistencia social traha un tiki mas cu nan curason y menos cu nan cabes, e resultado por tabata diferente? …Kizas! Nos por sinja algo pa preveni mortonan inecesario?
Maske mi no ta trahando ya pa hopi anja den trabou social institucional, semper mi a keda hasi trabou social boluntario cerca hendenan cu bati na mi porta pa judansa. Pesey mi ta haja jammer cu no solamente na Hulanda, pero tambe na Aruba tin storianan con instancianan oficial no semper ta comunica suficiente profundo pa jega na un situacion cu ta beneficioso pa tur partido. Lastima cu hopi biaha ainda ta warda te ora un situacion escala pa enterveni. Na Aruba tin majornan cu a acudi pa judansa na instancianan oficial y ta haja como contesta cu mientras un mucha no ta problematico of hasi algo contra ley, e no ta bin na remarca pa judansa. Of mescos den caso di e rumannan aki no ta considera e keho basta serio. Mi ta corda mi contacto cu instancianan social pa asuntonan legal di familiarnan den pasado tabata uno amargo, sin atencion pa kico ta e interes di e muchanan involvi. Esaki no a cambia mucho si mi tende algun storia den e temponan aki. Na Aruba poco biaha hende ta sali pafo cu nan experencia, pasobra nan tin miedo di represaja.
Mi sa cu nos ta bibando den un tempo di crisis, pero ta importante pa nos pone mas atencion na e peligernan cu muchanan ta core dor di no haja e judansa adecuado. Hajando guia adecuado nos muchanan por florece tambe paso nan sa con pa sobresali maske nan ta biba den famia cu problemanan moderno. Si muchanan ta central di berdad, lo percura pa nan haja e miho cuido cu nan merece segun e decreto di derechonan di mucha. E derecho pa por crese sano y contento. (Derecho nr. 2: Oportunidad pa por desaroya optimalmente riba tereno cognitivo, fisico y social-emocional.)
Si nos muchanan ta na prome lugar, podise Ruben y Julian ainda lo tabata bibo. Cu Dios tuma nan den su Reino como angelitonan di ken nos por sinja lesnan balioso pa juda otro muchanan na mundo.
“Ora bo ta contento pa ta simplemente bo mes y no compara bo, ni competi cu otro hende, tur hende lo respeta bo.” ~ Lao Tzu.
Ki pensamento mas bunita riba bida. Ta bon pa busca nos forma pa duna contenido personal na e pensamento Lao Tzu den nos bida. Asina nos por drenta un anja nobo trahando cu loke ta motiva nos di paden.
“Ora bo ta contento pa ta simplemente bo mes y no compara bo, ni competi cu otro hende, tur hende lo respeta bo.” ~ Lao Tzu.
Ki pensamento mas bunita riba bida. Mi a top’e riba un pagina di Facebook di un amiga y a copi’e. Ki bunita ta pa disfruta di bida den e forma cu e ta manifesta su mes. Cada un di nos ta hasi esaki na su propio manera. Y esaki ta oke. Finalmente cada un di nos ta e personahe principal den su propio bida. Nos cada un ta perlanan cu ta cana riba planeta Tera y nos por complementa otro y asina hasi algo bunita di bida. Lo ta balioso si nos por realisa esaki mas tanto.
Ta bon pa busca nos forma pa duna contenido personal na e pensamento Lao Tzu den nos bida. Asina nos por drenta un anja nobo trahando cu loke ta motiva nos di paden.
Bo por sinti bo mes bon di ta exactamente e hende cu bo kier ta, sin cu bo mester competi of compara bo mes cu otro hende. Sin cu bo mester ataca otro hende.
Hasi cosnan y projectonan cu bo ta kere aden. Ora nos wak bek, hopi biaha esakinan ta e periodo y projectonan mas leuk di nos bida. Corda cu nos tur ta perlanan cu ta cana rond riba planeta Tera. Cu e meta uni pa laga atras un mundo mas felis cu nos a haja.
Y pa caba un otro pensamento. Esaki ta di Rumi, un di mi escritornan favorito.
…Si e lus ta den bo curason… e lo haja su caminda pa cas ~ Rumi
Ik heb even de tijd nodig om weer in de essentie van mijn eigen spirit te kruipen. Mezelf ‘zijn’. Schrijven is mijn manier om dit te doen. Delen van wat ik schrijf is mijn manier om misschien wel anderen in hun eigen denkproces te steunen. Is het zo, dan ben je welkom in mijn wereld.
17 – 12 :Ik vraag me af waarom ik altijd aan mijn moeder denk als ik in de pijnzone ben. Misschien omdat ze vanuit de dimensie in de niet-fysieke wereld waarin ze nu leeft mij kan helpen met het verwerken van mijn pijn.
19-12: Even dieper gaan. Nog een laagje dieper en begrijpen waarom dingen in je leven gebeuren. Kijken wat mijn eigen onbewuste aan bijdraagt vanuit mijn levenservaringen. Soms stinken er een heleboel dingen om je heen. En dan op dat moment ontdek je tevens de schoonheid van de mensen die je omringen en die om je geven.
Soms gaat alles terug naar momenten van vroeger. Inprentingen die je onbewust vertellen dat je geen recht hebt op geluk, omdat je nare ervaringen hebt van vroeger. Dingen die je steeds onbewust terugvoeren naar die momenten en ergens een celletje doen piepen. ‘Kijk uit, er loert gevaar. De wereld is een lijdenspoel.’
Ik weet nu beter. Nu even die onderbewuste het zwijgen opleggen. En weten, ik verdien al het goede in het leven. Ik verdien geluk, omdat dat mijn geboorterecht is als kind van de schepping en onze menselijke evolutie. Als we nou allemaal zo denken, komen we er wel. Simpelweg, omdat we een ander geen pijn hoeven te geven om ons goed te voelen.
20 -12 Ik heb even de stilte nodig om stil te staan en te voelen en ook om niet te voelen. Om alleen maar daar te zijn en de gekte van de wereld aan me voorbij te laten gaan.
Ik heb even de tijd nodig om weer in de essentie van mijn eigen spirit te kruipen. Mezelf ‘zijn’.
Schrijven is mijn manier om dit te doen. Delen van wat ik schrijf is mijn manier om misschien wel anderen in hun eigen denkproces te steunen. Is het zo, dan ben je welkom in mijn wereld.


text:
WILLEMSTAD — Wikènt tras di lomba tabata karga ku Sòftbòl Bigleague/hubenil ku vários partido interesante. Weganan a tuma na Buenavista ballpark i tambe Muizenberg ballpark:
Djabièrnè 24 mart:
Starosa Angels 1 ta gana Kanga/Youngstars ku skor di 8 pa 0. Lyuska Van ‘t Kruis a gana i miho na bate ta Surivienska Wawoe di 3-3. Picher pèrdèdó tabata Philles Girigorie i na bate Genesis Schaarbaai di 3-3.
Djasabra 25 mart:
Souax/Eagles 1 ta gana di Starosa Angels 2 ku skor di 13 pa 10. Tanisha Gil a gana i na bate Ivaniela Belfor di 3-2. Picher pèrdèdó a resultá Ludnella Isenia i na bate Angeline Rosalina di 4-3.
Seguidamente den e di 2 wega Souax/Eagles 1 ta bolbe gana di Starosa Angels 2 ku skor di 7 pa 3. Crhisiantely Ogenia a gana i mihó na bate Ivaniela Belfor di 2-2. Picher pèrdèdó a resultá Quilin Curiel i na bate Angeline Rosalina di 2-1.
Starosa Angels 1 ta gana di Buenavista/Pichingolo ku skor di 15 pa 0 . Lyuska Van ‘t Kruis a gana i mihó na bate ta Angelique Antonia di 2-1. Picher pèrdèdó tabata Trishanteley Alexander i na bate Anais Piar di 2-1.
Den último wega djasabra Starosa Angels 1 ta gana di Buenavista/Pichingolo ku skor di 14-4. Lyuska v/h Kruys a gana i mihó na bate Jandely Ricardo di 3-2. Picher pèrdèdó a resultá Dishanique Camelia i mihó na bate Stepharny Smith di 2-1.
Djadumingu 26 mart:
Starosa Angels 1 ta gana di Kanga/Youngstars ku skor di 12 pa 0. Lyuska Van ‘t Kruis a gana i mihó na bate Lyuska Van ‘t Kruis di 3-3. Picher pèrdèdó Vilchez i mihó na bate Angelica Vilchez di 1-1. Den e siguiente wega Starosa Angels 1 ta bolbe gana Kanga/Youngstars ku skor di 9 pa 1. Jandely Ricardo a gana i mihó bate Angelique Antonia di 2-2. Picher pèrdèdó a resultá Theexzainys Kirindongo i mihó na bate Theexzainys Kirindongo di 1-1.
Buenavista/Pichingolo ta gana Starosa Angels 2 ku skor di 9 pa 8. Trishantely Alexander a gana i mihó na bate Anais Piar di 4-3. Picher pèrdèdó a resultá Quilin Quriel i miho na bate Gabriela Hellburg di 3-3. Den e sigiente wega Starosa Angels 2 ta gana di Buenavista/Pichingolo ku skor di 8 pa 7. Ludnella Isenia a gana i miho bate a resulta Angeline Rosalina di 4-3. Picher perdedo a resulta D’yshanique Camelia i na bate Anais Piar di 3-3.


text:
Pa ta bon prepará bo mester di bo pakete di emergensia den kaso di un kalamidat. Ta importante pa tin un pakete di emergensia den kas. Esaki ta duna abo i bo famia mas oportunidat pa sali bon for di un kalamidat. Aki bou tin un lista di produkto ku semper mester tin den kas. Bo mes tambe por agregá otro produkto, manera remedinan personal. Kontrolá kada seis luna si bo pakete di kalamidat ta kompleto i den bon kondishon.
Den e video bo por mira kon bo ta traha un pakete di emergensia:
Akibou bo ta kontra tur lokual ta nesesario pa un pakete di emergensia:
- Radio di bateria, poné riba e frekuensia 97.9 FM ku ta e Radio di Emergensia.
- Kaha di E.H.B.O. i deskripshon kon pa us’é.
- Flèshlait ku bateria èkstra.
- Lusafè bon paketá kontra di humedat.
- Sèn kèsh i kopianan di papelnan di identidat i seguro.
- Yabinan èkstra di kas i outo.
- Mapa di besindario i un lista di numbernan di adrès di famia òf konosí kaminda por akudí durante un kalamidat.
- Set di hèrmènt.
- 3 liter di awa pa dia pa kada hende den kas, pa un mínimo di 5 dia.
- Kuminda ku no ta daña pa un mínimo di 5 dia.
- Artíkulonan higiéniko manera: papel di wc, habon, habon pa laba paña, duki higiéniko, pasta di djente, skeiru di djente.
- Remedinan den stòk.


text:
Servisionan Adishonal
Aparte di e servisionan relatá na metanan prinsipal di KEP, ta ofresé miembronan servisionan adishonal manera, Fondo di Entiero, Family Indemnity Plan, miembresia na Building Depot, pago di impuesto di outo i hopi mas.
Fondo di Entiero
Nos tur sa ku nos tin ku bai un dia. Pero ‘un dia’ ta un tempu indefiní i nos ta kla pa posponé e pensamentu aki. Konsekuentemente hopi biaha nos ta kuminsá plania muchu lat pa e dia aki.
Awendia gastu di un entierro básiko por kuminsa for di 7.000 florin. Pa yuda kubri e gastu aki Kooperativa KEP ta ofresé su miembronan i nan famia e servisio aki ku ta enserá lo siguiente:
- Un miembro di KEP ta sigurá pa 4.000 florin kontra riesgo di fayesimentu.
- Esposa òf partner legítimo ta sigurá pa 3.500 florin kontra riesgo di fayesimentu.
- Yu(nan) natural òf rekonosé, ku no ta kasá i ku no a yega edat di 18 aña ainda òf ku ta sigui skol di dia i no a yega edat di 25 aña ainda òf ku tin un desabilidat total i/òf no ta traha i no a yega e edat di 29 aña ainda, ta sigurá pa un suma di 1.500 florin.
Na momentu di fayesimentu, KEP ta ofresé bo un sosten finansiero signifikativo ya ku KEP ta tuma prima di e seguro aki pa su kuenta.
Pa reklamá kompensashon bou di Fondo di entiero den kaso di fayesimentu e sosio òf esun enkargá mester presentá ku e siguiente dokumentonan:
- Sertifikado di fayesimentu (overlijdensakte)
- Kopia di troubuk, si e sosio ta kasá
- Prueba di “Samenlevingsovereenkomst” (den kaso di partner)
- Prueba firma pa un representante di e skol ku e yu tabata bishitá.
- Prueba di hospital ku ta indiká ku e persona a fayesé i ku por der’é
Den kaso di fayesimentu di un miembro kende su kasá/partner tambe ta miembro por reklamá e kompensashon bou di Fondo di entiero solamente komo miembro.
Por reklamá kompensashon bou di Fondo di Entiero te ku máksimo 1 aña despues di fayesimentu di e partisipante den e fondo.
Family Indemnity Plan
Pa komplementá KEP su Fondo di Entiero ta duna miembronan e posibilidat di apliká pa un di e 4 plannan di entiero ku kompania di seguro CUNA Mutual Insurance Society ta ofresé manera indiká mas abou. Por akapará 6 miembro di famia bou di un pólisa pagando un suma relativamente abou pa luna.
E “Family Indemnity Plan” ta ofresé konsuelo finansiero den tempu difísil, dunando benefisio kèsh pa kubri gastu di entiero pa bo mes i pa bo miembronan skohé legalmente.
Bentahanan di e plan pa kubri gastu di entiero ta inkluí:
- No mester hasi tèst médiko ni kontestá pregunta
- Kobertura ta pa bida largu
- Ta paga claim denter di dos dia
Karchi di miembresia Building Depot
Miembronan por optené via KEP, un karchi di miembro di Building Depot na un tarifa redusí. Tambe por paga saldo habrί via di KEP.
Pago di impuesto di outo
Na tur komienso di aña KEP ta ofresé miembronan e posibilidat di paga nan impuesto di outo den tèrmino fleksibel. E miembro por paga bèk den 6 òf 10 luna dependiendo si KEP a paga mitar òf henter aña p’e.
Seguro
Miembronan ta optené un deskuento riba nan prima anual si apliká pa seguro via di KEP na kompanianan di seguro ASKA òf Guardian. Mester paga e prima anual bèk den un periodo máksimo di 10 luna.
Konsiertonan popular
Kompra di bo karchi di Curacao North Sea Jazz Festival, Viva La Musica Latina òf otro konsierto popular tambe por via KEP, unda por paga tambe den tèrmino òf den un biaha. Pasa na nos ofisina i hasi bo petishon i denter di un siman bo tin bo karchi den bo man.


text:
Tras di e aparencia duro di un mundo caotico, tin un universo conecta intimamente cu amor… Laga tur cos den su man. – Marianne Williamson.
Bibando den un mundo caotico y insegur, nos ta lubida hopi biaha cu esaki ta e caso tambe pa e generacion cu ta sigi nos. Un generacion cu por ta, ta lanta di chiquito den un bida cu tiki disciplina y hopi caos. Cu tur major ta stima nan yiu ta berdad, di un of otro forma. Cu semper nan ta expresa esaki? Probablemente no semper den nan bida hopi druk y cu hopi desorden.
Ta importante pa mas tanto cu nos por bisa nos yiunan cu nos ta stima nan, cu nos ta aprecia nan, cu nan ta balioso den nos bida. Y semper corda cu structura ta hopi importante den bida di un mucha y ta jud’e pa structura su bida poco poco, maske con chiquito e ta.
Rutina y reglanan husto nunca a danja niun hende. Yuda bo yiu discubri su talentonan, sinj’e norma y balornan sano. Sinj’e moralidad y hasi un esfuerso pa abo ta e miho ehempel di tur loke abo kier pa e ta ora e bira grandi…
Amor y disciplina… combina ta crea un futuro fuerte pa bo yiu… Dun’e, e merece y lo beneficia di dje!


text:
Mediante celebracion di Dia Mundial di Abeha cada aña nos ta eleva e concientisacion pa e papel cu abeha y otro polinadornan ta hunga den mantene ser humano y nos planeta tera saludabel y alabes riba e cantidad di reto cu e abehanan ta encontra y enfrenta awendia, hopi di nan na man di ser humano mes.
Nos ta conmemora e dia aki desde 2018, cortesia di e esfuersonan di e Gobierno di Slovenia cu sosten di Apimondia, cu a conduci na Asamblea General di Naciones Uni declara 20 di mei como Dia Mundial di Abeha.
E fecha pa e celebracion aki a ser escogi, comokiera cu e ta e fecha natal di Anton Janša, e pionero di apicultura moderno. Janša ta bin di un famia di apicultor na Slovenia, na unda apicultura ta un actividad importante agricola cu un tradicion largo..
Awendia abeha, polinadornan, y hopi otro insecto ta disminuyendo den naturalesa. E dia aki ta provee un oportunidad pa nos tur – sea cu nos ta traha den gobierno, organisacionan of den sociedad civil of cu nos ta ciudadano interesa – pa promove accion cu lo proteha polinador y nan habitat, incrementa nan abundancia y diversidad den naturalesa y sostene apicultura como actividad di desaroyo sostenibel agricola.
Abeha y apicultura ta hunga un papel importante ambiental y den agricultura, contribuyendo na un produccion esencial pa siguridad alimentario (food security) y di alimento pa un nutricion sano.
PAKICO ABEHA Y OTRO POLINADOR MESTER DI PROTECCION
Abeha y otro polinador manera barbulet, raton di anochi, blenchi y hopi otro especie di animal y insecto ta ser menasa pa actividadnan di ser humano. Polinacion ta un proceso fundamental den e sobrevivencia di ecosistemanan. Casi 90% di tur planta cu ta florea ta depende completamente of grandemente riba polinacion animal, y mas cu 75% di e cultivonan agricola y 35% di e areanan di agricultura global.
Abehanan ta bou menaza. E taza di extincion pa especienan ta 100 pa 1000 biaha mas halto cu normal y ta causa pa impactonan humano.
Cerca di 35% di polinadornan invertebrado, particularmente abeha y barbulet, y como 17% di polinador vertebrado manera raton di anochi, ta enfrentando extincion mundialmente.
Si e tendencia aki continua, cultivo nutritivo manera fruta, nuez, y hopi verdura lo (mester) ser substitui pa cultivo basico manera, batata, aros y maishi resultando den un dieta hopi inbalanza.
Practicanan di agricultura intensivo, cambio di uso di tereno, monocultura, pesticida y temperaturanan mas halto a consecuencia di cambio climatico tur ta presenta problema pa abeha y consecuentemente e calidad di cultivonan produci den agricultura.
E TEMA PA 2022
Bee engaged – Celebrating the diversity of bees and beekeeping systems
E tema pa 2022 ta Compromiso cu abeha- celebrando e diversidad di abeha y apicultura
Apicultura ta un actvidad global hopi comun cu miyones di apicultor rond mundo ta depende pa nan porvenir y bienestar di abeha.
Hunto cu polinador salvahe, abehanan ta desplega un papel importante pa mantencion di biodiversidad, asegurando sobrevivencia y reproduccion di hopi planta y mata, ta sostene reforestacion, ta promove sostenibilidad y adaptacion na cambio climatico, y mehora calidad y volumen di produccion agricola.
E aña aki Food and Agriculture Organisation di Naciones Uni ta organiza un evento virtual cu tema “Bee engaged: Celebrating the diversity of bees and beekeeping systems”.
E evento aki lo figura expertonan intercambiando y presentando informacion riba e diversidad di especie di abeha, apicultura, menazanan y retonan pa abeha y nan contribucion na bienestar economico y sistemanan di produccion di alimento.
Con nos mes por contribui pa haci algo riba proteccion di abeha y apicultura?
Individualmente door di:
- planta un variedad di mata nativo, cu ta florea durante diferente periodo di aña;
- cumpra honing fresco di agricultor local;
- cumpra productonan cu ta origina for di practicanan di agricultura sostenibel;
- evita uzo di pesticida, fungicida y herbicida den nos cura y jardin;
- proteha colonia di abeha salvabe na unda e ta posibel;
- sponsor un cas di abeha cerca un agricultor of apicultor;
- crea fuente of wowo di awa pa abeha pafor;
- yuda sostene ecosistema silvestre y di campo;
- eleva concientisacion dor di comparti e informacion aki den nos comunidad y nos rednan social, ya cu e reduccion di e abundancia di abeha ta afecta nos tur!
Como agricultor of apicultor, door di:
- reduci, of cambia e uso di pesticida;
- planta mas tanto diferente cultivo, y/of planta mata cu ta atrae abeha rond di e area di planta;
- crea trankera.
Como gobiernonan y tumadornan di decision dor di:
- fortalece e participacion di comunidadnan local den tomo di decision, en particular di pueblonan indigena cu conoce y respeta ecosistemanan y biodiversidad;
- enforza medidanan strategico, incluyendo incentivonan financiero pa yuda haci cambio;
- aumenta colaboracion entre organisacionan nacional y internacional, organisacionan y rednan academico y di investigacion cientifico pa monitorea y evalua servicionan di polinacion.
PRENSA Y PREGUNTA EN GENERAL
Pa mas informacion, of pa sponsor nos, of pa participa y colabora cu nos, por favor tuma contacto via telefon/Whatsapp na 7478280, of via Facebook.com/8to8earthcantwait.


text: KRALENDIJK – Despues ku Ramonsito Booi i Burney El Hage a sinta papia ku fiskal mayó Bote Ter Steege, Booi a bisa palabra kla ku mester tin un rekompensa pa nan. Fiskal mayó a yama esnan ariba menshoná pa nan presentá na ofisina di ministerio públiko pa papia i risibí nan despensa di loke a sosodé. “Ministerio públiko a bisa públikamente ku nan a faya den loke a sosodé. E parti di daño di perwisio nos ta laga den man di nos abogado i ta spera e no ta bai dura hopi aña. Si e tempu aya ministerio públiko tabatin mas ku 10 mion pa a pèrsigui famia El Hage, Booi i otronan, mester tin un porsentahe disponibel pa drecha loke nan a daña,” Booi a menshoná ku hopi emoshon ayera mainta dilanti ofisina di ministerio públiko.